title: O.S.S.Y

text: Vuonna 1986 O.S.S.Y julkaisi omakustanteena toisen singlensä "Helsinki/Se kuuluu elämään", jonka A-puolesta tuli yksi yhtyeen tunnetuimmista kappaleista. Yhtyeen ensimmäinen albumi "Tanssityttö Barbara" ilmestyi M&T-tuotannon Lighthouse-alamerkillä huhtikuussa 1987. Levyn ilmestymisen jälkeen yhtye keikkaili ympäri maata ja esiintyi myös Giants Of Rock -tapahtumassa Dion lämmittelijänä. O.S.S.Y yritti myös kansainvälistä läpimurtoa vaihtamalla laulukielen englanniksi, mutta menestystä ei kuitenkaan tullut. Vähitellen yhtyeen toiminta hiipui.


title: O.S.S.Y

text: O.S.S.Y:n ensimmäisestä Liperissä perustetusta kokoonpanosta Tero Kemiläinen, Timo Surakka ja Tero Eronen on jäljellä enää Tero Eronen. Albumi "Muurit kaatuu" ilmestyi maaliskuussa 2009. Singlet "Hullu" ja "Isänmaa" sisältävä "A.D. 2010" ilmestyi toukokuussa 2010.


title: O.S.S.Y

text: Yhtyeen kitaristi Tero Eronen tuomittiin 7. joulukuuta 2011 vankilaan muun muassa kolmesta törkeästä raiskauksesta, yhdeksästä raiskauksesta, törkeästä ihmiskaupasta ja kuudestatoista seksuaalisesta hyväksikäytöstä. Erosen tuomion pituus on 12,5 vuotta.


title: Piia Roslund

text: Piia Katariina Roslund (s. 2. huhtikuuta 1986 Rauma) on suomalainen pika-aitajuoksija. Hän on edustanut Vasaraisten Iskua ja vuodesta 2009 lähtien Rauman Urheilijoita. Häntä valmensi uransa aikana Eero Vihervä, Jutta Tapanainen, Jyrki Välkkynen ja Tuija Helander.


title: Piia Roslund

text: Roslund sijoittui 19-vuotiaiden EM-kilpailuissa Kaunasissa 2005 kahdeksanneksi 100 metrin aitajuoksussa ajalla 14,00 s. Göteborgin EM-kilpailuissa 2006 hän karsiutui alkuerissä ajalla 13,35 s, joka on hänen ennätyksensä. Vuonna 2006 hän voitti lisäksi 22-vuotiaiden Pohjoismaiden mestaruuden Århusissa ajalla 13,70 s.


title: Piia Roslund

text: Roslund on saanut Kalevan kisoissa hopeaa Jyväskylässä 2006 ja pronssia Porissa 2005. Sisäratojen SM-kilpailuissa hän on saanut 60 metrin aitajuoksussa pronssia 2006. Hänen halliennätyksensä on 8,43 (2006).


title: Piia Roslund

text: Myös Roslundin veli Pasi Roslund on tunnettu pika-aitajuoksijana.


title: Niina Saarman-Bartholdi

text: Niina Katariina Saarman-Bartholdi (o.s. Saarman, s. 28. helmikuuta 1977 Hämeenlinna) on suomalainen pituushyppääjä. Hän edustaa Leppävaaran Sisua ja häntä valmentaa Joachim Bartholdi. Vuoteen 2000 saakka hänen valmennuksestaan vastasi Pauli Saarman.


title: Niina Saarman-Bartholdi

text: Saarman-Bartholdi sijoittui neljänneksi 19-vuotiaiden EM-kilpailuissa Nyíregyházassa 1995 tuloksella 619 cm. Saman ikäluokan MM-kilpailuissa Sydneyssä 1996 hän karsiutui loppukilpailusta. Hän on edustanut Suomea aikuisten maaotteluissa vuodesta 1995 lähtien.


title: Niina Saarman-Bartholdi

text: Saarman-Bartholdi on voittanut pituushypyn ulkoratojen Suomen mestaruuden Mikkelissä 1993 tuloksella 628 cm ja Porissa 2005 hypättyään 637 cm, joka on hänen ennätyksensä edelleen kauden 2009 jälkeen. SM-hopeaa hän on saanut 1995, 2000 ja 2003 sekä SM-pronssia 1996, 1997, 2001 ja 2006. Sisäratojen SM-kilpailuissa Saarman-Bartholdi on saanut pronssia 1994, 1995 ja 2002. Halliennätyksensä 624 cm hän hyppäsi Rovaniemellä 1997.


title: Niina Saarman-Bartholdi

text: Myös Saarman-Bartholdin pikkusisko Sanna Saarman on yleisurheilija .


title: Minna Kallio

text: Minna-Kaarina Kallio (s. 13. huhtikuuta 1972 Teuva) on entinen suomalainen 400 metrin juoksija. Hän edusti Oulun Pyrintöä ja häntä valmensivat Markku Suo, Risto Laihorinne ja Jukka Sihvonen.


title: Minna Kallio

text: Kallio edusti Suomea aikuisten maaotteluissa ja Euroopan cupin kilpailuissa vuosina 1996–2000. Hän oli voittamassa 4 × 400 metrin maaotteluviestiä Helsingissä kesällä 1996. Hän teki 400 metrin ennätyksensä 54,03 Lappeenrannassa 1997 ja halliennätyksensä 56,78 s Borlängessä 1996. 200 metriä hän juoksi parhaimmillaan aikaan 24,38 s vuonna 1997.


title: Minna Kallio

text: Kallio saavutti Kalevan kisoissa 400 metrillä hopeaa 1999 ja 2000 sekä pronssia 1997 ja 1998. Viestijuoksun SM-kilpailuissa hän kuului 4 × 100 metrin kultajoukkueeseen 1999 ja 2000. Sisäratojen SM-kilpailuissa hän sai 400 metrillä pronssia 1996 ja 1997.


title: Juan Arza

text: Juan Arza Íñigo (12. kesäkuuta 1923 Lizarra, Nafarroan maakunta, Baskimaa, Espanja – 17. heinäkuuta 2011 Sevilla, Sevillan maakunta, Espanja) oli espanjalainen jalkapalloilija. Hän edusti suurimman osan urastaan espanjalaista Sevillaa ja oli pelipaikaltaan hyökkääjä. Sevilla-aikanaan Arza pelasi yhteensä 349 pääsarjaottelua ja teki niissä 182 maalia. Häntä pidetään yhtenä Sevillan historian parhaimmista pelaajista kautta aikain.


title: Juan Arza

text: Arza aloitti uransa paikallisjoukkue Izarrasta. Hän edusti Deportivo Alavésia ja Málagaa, ennen kuin vuonna 1943 hän siirtyi Sevillaan. Kausi 1945–1946 päättyi Sevillan historian ensimmäiseen pääsarjamestaruuteen ja Arza kuului joukkueen tärkeimpiin pelaajiin. Arza teki kaudella 1954–1955 28 maalia ja hänet palkittiin kauden päätteeksi pääsarjan parhaan maalintekijän palkinnolla.


title: Juan Arza

text: Pelaajauransa jälkeen hän siirtyi valmentajaksi ja valmensi muun muassa Celta Vigoa ja Sevillaa.


title: Juan Arza

text: Arza pelasi yhteensä kaksi ottelua Espanjan maajoukkueessa. Ensimmäisen maaottelunsa hän pelasi 2. maaliskuuta 1947 Irlantia vastaan.


title: Juan Arza

text: Sevilla:


title: Paula Laakso

text: Paula Tuulikki Laakso (o.s. Silmälä, s. 20. kesäkuuta 1971 Tammela) on entinen suomalainen yleisurheilija, jonka päälaji oli kolmiloikka. Hän edusti Tammelan Ryskettä ja häntä valmensivat Markku Perttula, Juha Koskela ja Ari Mänttäri.


title: Paula Laakso

text: Laakso voitti koululaisten maailmanmestaruuden pituushypyssä Barcelonassa 1988 tuloksella 601 cm, joka jäi hänen ennätyksekseen. Aikuisten maaotteluissa hän edusti Suomea kolmiloikassa vuosina 1995–1997 sijoittuen kolmessa ulkoratamaaottelussa toiseksi ja kahdessa hallimaaottelussa kolmanneksi.


title: Paula Laakso

text: Laakso saavutti Kalevan kisoissa hopeaa Tampereella 1996 ennätyksellään 13,36 m ja Lappeenrannassa 1997 loikittuaan 13,23 m. SM-pronssia hän sai Lapualla 1995. Sisäratojen SM-kilpailuissa hän voitti pituushypyssä kultaa Oulussa 1989 tehtyään halliennätyksensä 582 cm. Kolmiloikassa hän sai hopeaa Kuopiossa 1996 halliennätyksellään 13,32 m ja Rovaniemellä 1997 tuloksella 13,08 m.


title: Métisit

text: Métis-kansa on muodostunut cree-, ojibway-, algonquin-, saulteaux- ja menominee- ja intiaaniheimojen ja eurooppalaisten siirtolaisten jälkeläisistä. He ovat yksi kolmesta tunnustetusta Kanadan alkuperäisväestöryhmästä First Nations -intiaanien ja inuitien ohella. Heidän perinteisiä asuinalueitaan Kanadassa ovat Brittiläisen Kolumbian, Albertan, Saskatchewanin, Manitoban, Ontarion ja Québecin provinssit, Luoteisterritoriot ja osia pohjoisista Yhdysvaltojen osavaltiosta Montana, North Dakota ja luoteinen Minnesota.


title: Métisit

text: Métisien juuret juontavat 1700-luvun puoliväliin. Heidän käyttäminään kielinä ovat toimineet (ja edelleen toimivat) métisranska ja michif, josta jälkimmäinen saa nimensä métis-nimen foneettisesta ääntämisestä. Nykypäivänä he puhuvat englantia, métisranskaa ja useita alkuperäiskansojen kieliä. Métisinranska on yleisintä Kanadassa ja michif Pohjois-Dakotassa Yhdysvalloissa, jossa se on saanut virallisen kielen aseman. "Métis"-nimi tulee ranskan- ja espanjan kielisestä sanasta "mestizo", joka tarkoittaa samaa kuin sekoittunut rotu, "mixtus" latinaksi.


title: Métisit

text: Kanadassa ei ole tarkkaa laillista määritelmää métiseille. Kanadan perustuslain mukaan he ovat alkuperäiskansa. Jotta henkilö katsotaan métis-ryhmään kuuluvaksi hänellä täytyy olla métisseihin historialliset yhteydet ja yhteisön hyväksyntä. Historiallisia siteitä ei kuitenkaan ole määritelty ja on epäselvää kuinka kaukaista sukua métisseille voi olla jotta saisi alkuperäisasukkaan oikeudet.


title: Gangkhar Puensum

text:
Gangkhar Puensum (tai Kangkar Pünzum) on Bhutanin korkein vuori ja samalla maailman korkein valloittamaton vuori. Sen korkeus on merenpinnasta mitattuna 7 570 metriä ja sen prominenssi on yli 2 990 metriä. Se sijaitsee Tiibetin rajalla. Bhutanin avattua rajansa vuorikiipeilijöille 1983 neljä retkikuntaa yritti turhaan vallata vuorta vuosien 1985 ja 1986 aikana. Vuonna 1999 eräs retkikunta onnistui kiipeämään vuoren sivuhuipulle Tiibetin puolelta.
Gangkhar Puensumin, jonka nimi merkitsee kolmea vuorisisarusta, korkeus mitattiin ensimmäisen kerran 1922, mutta alueen kartat eivät olleet viime vuosiin asti kovin tarkkoja. Niinpä vuori näkyi eri kartoilla eri paikoissa eri korkeuksin. Epätarkan kartoituksen takia ensimmäinen kiipeämistä yrittänyt retkikunta ei löytänyt edes koko vuorta.


title: Gangkhar Puensum

text: Vuoden 1986 brittiläisen retkikunnan kirja ilmoittaa vuoren korkeudeksi 7 550 metriä ja sen sijainnin täysin Bhutanin puolelle, siinä missä 7 554 metriä korkean Kula Kangrin ilmoitetaan sijaitsevan kokonaan Tiibetin puolella. Joissakin kartoissa Kula Kangri, joka vallattiin ensimmäisen kerran 1986, on merkitty Bhutanin puolella sijaitsevaksi.


title: Gangkhar Puensum

text: Vuodesta 1994 alkaen Bhutanissa on ollut hengellisten syiden takia kiellettyä yrittää nousua yli 6 000 metriä korkeille vuorille. Tämän takia Gangkhar Puensum luultavasti säilyy pitkään korkeimpana valloittamattomana vuorena. Kaikki sitä korkeammat valloittamattomat huiput ovat todennäköisesti sivuhuippuja, eivät itsenäisiä vuoria.


title: Gangkhar Puensum

text: Vuonna 1998 japanilainen retkikunta sai Kiinalta luvan kiivetä vuorelle, mutta lupa peruttiin Bhutanin kanssa olleiden poliittisten hankaluuksien takia. Sen sijaan retkikunta kiipesi seuraavana vuonna Tiibetistä käsin Gangkhar Puensumin pohjoisen sivuhuipun Liankang Kangrin, jonka korkeus on 7 535 metriä. Toisin kuin useimmissa kartoissa, retkikunnan raportin mukaan tämä huippu on kokonaan Tiibetissä ja Tiibetin-Bhutanin raja on merkitty kulkevaksi Gangkhar Puensumin kautta. Gankhar Puensumin korkeudeksi on merkitty 7 570 metriä, jota tukevat kiinalaisiin lähteisiin perustuvat japanilaislähteet. Huipun korkeutta ei kuitenkaan ole tutkittu Bhutanista käsin.


title: George William Featherstonhaugh

text: George William Featherstonhaugh /ˈfænʃɔː/ (1780–1866) oli englantilaissyntyinen maantieteilijä, kartoittaja ja seikkailija, joka tutki Ranskan Louisianan aluetta sen jälkeen kun Yhdysvallat oli ostanut sen Ranskalta.


title: George William Featherstonhaugh

text: Featherstonhaugh saapui Amerikkaan 1806 ja aikoi opiskella alkuperäiskansojen kieliä. Hän meni naimisiin, perusti maatilan ja pyrki edistämään suunnitelmia rakentaa Yhdysvaltoihin höyryjunaratoja, joita pitkin maataloustuotteita voitaisiin kuljettaa itärannikon asutuskeskuksiin edullisesti. Featherstonhaugh tunsi George Stephensonin Englannin ajoiltaan, mikä selittää hänen paneutumistaan rautatieasioihin. Vuonna 1885 hän sai luvan radan rakentamiseen, ja 1831 avattiin ensimmäinen osuus Mohawk Valleyn ja Hudsonin välisestä ratayhteydestä.


title: George William Featherstonhaugh

text: Vuonna 1834 Feathernstonhaugh nimitettiin valtiongeologiksi, ja hänet määrättiin tutkimaan ja kartoittamaan vasta ostetun Ranskan Louisianan ylänköalueita Missourin ja Red Riverin väliltä.


title: George William Featherstonhaugh

text: Featherstonhaugh palasi vuonna 1838 Eurooppaan ja sai nimityksen Britannian konsuliksi Ranskaan. Vanhoilla päivillään hän kirjoitti Yhdysvalloissa tekemistään matkoista laajoja selostuksia.


title: Seychellienbulbuli

text: Seychellienbulbuli ("Hypsipetes crassirostris") on yleisenä Seychellien graniittisaarilla elävä mustabulbuleihin kuuluva varpuslintu. Yleisin laji on suurimmilla saarilla Mahélla, Praslinilla, La Diguella ja Silhouettella.


title: Seychellienbulbuli

text: Kooltaan seychellienbulbuli on noin 25 cm. Lajin yläruumiin väri on tumman ruskeanharmaa ja paikoitellen myös vihreään vivahtava. Vatsa ja pää ovat väriltään hieman vaaleammat. Päälaki on tummempi. Seychellienbulbulin nokka ja koivet ovat väriltään kirkkaan oranssit. Nuorilla yksilöillä nokka ja koivet ovat ruskeanharmaat


title: Seychellienbulbuli

text: Seychellienbulbulia tavataan graniittisarilla. Laji elää yleisenä aina meren tasolta korkeammilekin alueille. Lajia tavataa vanhoissametsissä ja myös puutarhoissa ja puistoissa.


title: Seychellienbulbuli

text: Seychellien saarilla elävän seychellienbulbulikannan kooksi arvioidaan ainakin 20 000 yksilöä


title: Seychellienbulbuli

text: Seychellienbulbulit elävät pareittain tai pieninä ryhminä. Linnut ovat äänekkäitä ja toisinaan myös aggressiivisia muita lintuja kohtaan. Laji rakentaa pyöreän pesänsä puuhun oksanhaarekkaan ja naaras munii sinne kaksi munaa . Linnun ravintoa ovat hedelmät, hyönteiset, liskot ja toisten lintujen munat .


title: Red River (Yhdysvallat ja Kanada)

text: Red River (Punainen joki) on 885 km pitkä joki Pohjois-Amerikassa. Se virtaa Yhdysvalloista lähes suoraan pohjoiseen Kanadan puolelle, missä se laskee Winnipegjärveen. Yhdysvaltojen puolella se muodostaa osan Minnesotan ja Pohjois-Dakotan osavaltioiden välisestä rajasta; Kanadassa se kulkee Manitoban provinssissa.


title: Red River (Yhdysvallat ja Kanada)

text: Yhdysvalloissa sitä kutsutaan joskus nimellä "Red River of the North" erotukseksi Mississippin sivujoesta.


title: Red River (Yhdysvallat ja Kanada)

text: Joki saa alkunsa Bois de Sioux- ja Otter Tail -jokien yhtymäkohdasta. Merkittävin sen sivujoista on Assiniboine. Jokilaakso on ilmastoltaan ympäristöään suotuisampaa, kasvukauden pituus on siellä 120–140 päivää. Siksi siellä on ollut asutusta varhaisista ajoista asti. Red Riverin siirtokunnasta tuli lopulta Manitoban provinssin ydin. Nykyisin joen varrella on useita taajamia, joista suurimmat ovat Fargo ja Grand Forks Yhdysvaltojen puolella sekä Winnipeg Kanadassa.


title: Red River (Yhdysvallat ja Kanada)

text: Alueen alavuuden vuoksi kevättulvat tuottavat ongelmia lähes joka vuosi. Vuonna 1991 Winnipegin alueella suoritetuissa tutkimuksissa haettiin vastauksia kysymyksiin, milloin tulvavuosi on ollut normaalia suurempi ja historiallisten tulvien määrään. Redjoki on aina tulvinut säännöllisesti, mutta eurooppalaisten siirtolaisten tultua alueelle puhutaan yleisesti vain neljästä suurtulvasta (1826, 1950, 1997 ja 2009), vaikka tutkimusten mukaan alueella on ollut samansuuruisia ja jopa suurempia tulvia.


title: Red River (Yhdysvallat ja Kanada)

text: Toukokuun alussa 1950 vesi nousi rajusti neljän päivän aikana ja saavutti huippunsa 8. toukokuuta, jolloin vedenpinta oli korkeimmillaan sitten vuoden 1861. Kahdeksan Winnipegiä suojaavaa tulvamuuria sortui ja vesi peitti alleen suuren osan kaupunkia ja kaikkiaan 1 554 km² oli veden alla. Kaupungin johto kutsui Kanadan armeijan ja Punaisen Ristin apuun. Lähes 70 000 pelastettiin asunnoista ja toimistorakennuksista. Pelastusoperaatio on Kanadan historian suurin. Kaupungin yhdestätoista sillasta neljä tuhoutui tulvan aikana. Arviot tulvan tuhoista vaihtelevat 600 miljoonan ja miljardin dollarin välillä.


title: Red River (Yhdysvallat ja Kanada)

text: Tuhojen takia kaupunki linjasi, ettei samanlainen katastrofi saisi tapahtua uudelleen ja päätti 6. elokuuta 1962 rakentaa tulvakanavan kaupungin itäpuolelle. Kanava aiheutti eripuraa kansalaisten ja poliitikkojen keskuudessa projektin suuruuden vuoksi. Tulvaväylän rakentaminen oli maailman toiseksi suurin maansiirto-operaatio Panaman kanavan jälkeen. Tulvakanava valmistui maaliskuussa 1968 ennakoitua halvemmilla kustannuksilla. Kanavaa on käytetty tulvan torjumiseen ainakin kaksikymmentä kertaa vuoteen 2009 mennessä. Kanava on estänyt arviolta 10 miljardin dollarin arvosta tulvavahinkoja.


title: Red River (Yhdysvallat ja Kanada)

text: Vuosisadan tulvaksi kutsuttu 1997 tulva aiheutti suuria vahinkoja Kanadan ja Yhdysvaltojen alueella, etenkin Grand Forksin kaupungissa, jossa pormestari Pat Owens evakuoi noin 50 000 asukasta kaupungin alavimmilta alueilta, jotka myöhemmin joutuivat tulvan valtaan. Manitoban puolella Winnipegin kaupunki säästyi lähes täysin tulvavahingoilta, tosin tulvavesi nousi vain muutaman metrin päähän Winnipegin tulvakanavan yläreunasta. Eteläisessä Manitobassa pienempien kaupunkien tulvamuurit ja kanavat eivät olleet tarpeeksi korkeita ja suuret alueet joutuivat veden valtaan. Kanadan puolella vahingot olivat noin 500 miljoonaa dollaria ja Yhdysvaltain puolella vahinkoarvio oli noin 3 miljardia dollaria.


title: Red River (Yhdysvallat ja Kanada)

text: Vuoden 2009 tulvan vedenkorkeus helmi-maaliskuussa nousi vuoden 1997 tasoa korkeammalle osassa Yhdysvaltoja ja Manitobaa. 27. maaliskuuta Redjoen vedenkorkeus Fargossa nousi kaikkien aikojen ennätyskorkeuteen. Manitobassa vuoden 2009 tulvan arvellaan olevan toiseksi suurin sataan vuoteen, ylittäen jopa vuoden 1997 suurtulvan. Arvioiden mukaan ilman Winnipegin tulvakanavaa vesi olisi noin 2 metriä korkeammalla. Winnipegin alueella tulvan suuruuteen vaikutti Redjoen, Assiniboinejoen ja Seinejoen tulvahuippujen saapuminen samaan aikaan 16. huhtikuuta.


title: Red River

text: Red River voi tarkoittaa ainakin seuraavia asioita:


title: Don Huonot (albumi)

text: Don Huonot -albumi ilmestyi vuonna 2002 ja se jäi Don Huonojen viimeiseksi studioalbumiksi.


title: Psykologi (lehti)

text: Psykologi on 8 kertaa vuodessa ilmestyvä psykologien ammattilehti, jota julkaisee psykologien ammattijärjestö Suomen Psykologiliitto. Lehden levikki kattaa noin 95 prosenttia Suomen psykologeista (runsaat 6 000 jäsentä).


title: Minnesotan orkesteri

text: Minnesotan orkesteri () on täysimittainen sinfoniaorkesteri, joka toimii Minneapolisin kaupungissa Yhdysvaltojen Minnesotassa. Se perustettiin vuonna 1903 nimellä "Minneapolis Symphony Orchestra" ja vaihtoi nimeään vuonna 1968. Orkesterin tunnetuimpia kapellimestareita ovat olleet Edo de Waart (1986−1995) ja Osmo Vänskä (2003 alkaen). Vänskän johdolla orkesteri on levyttänyt Beethovenin sinfoniat. Levy Beethovenin yhdeksännestä sinfoniasta oli Grammy-ehdokkaana vuonna 2008. Vänskä lopettaa vuonna 2022, jos orkesteri löytää siihen mennessä uuden johtajan.


title: Minnesotan orkesteri

text: Orkesteri järjestää vuosittain kesäfestivaalin, johon kuuluu neljä viikkoa erilaisia musiikkitapahtumia Minneapolisin keskustassa. Klassisen musiikin lisäksi siellä kuullaan jazzia ja folkmusiikkia.


title: Minnesotan orkesteri

text: Orkesteri on levyttänyt Jean Sibeliuksen musiikkia, ja kaksi levyä nostettiin Grammy-ehdokkaaksi, mutta projekti keskeytyi vuonna 2012 alkaneeseen työsulkuun. Vuonna 2014 orkesteri ja sen kapellimestari Osmo Vänskä voittivat vuoden parhaan orkesteriesityksen Grammy-palkinnon Sibeliuksen sinfonioista 1 ja 4.


title: Minnesotan orkesteri

text: Orkesteri oli työsulussa lokakuusta 2012 tammikuuhun 2014. Hallinto halusi alentaa orkesterin palkkoja ja asetti työsulun, kun muusikot eivät suostuneet uuden sopimusneuvottelun yhteydessä edellytettyihin, osalle jopa 30−40 prosentin palkanpienennystä merkinneisiin palkanalennuksiin. Vänskä erosi tehtävästä 1. lokakuuta 2013, kun kiistaan ei tullut ratkaisua hänen asettamassaan määräajassa. Työsulku päättyi tammikuussa 2014, ja Vänskä palasi kapellimestariksi kahden vuoden työsopimuksella toukokuussa 2014.


title: Minnesotan orkesteri

text: Orkesterista erosi sulun aikana useita parhaita muusikoita, jotka siirtyivät muihin huippuorkestereihin, esimerkiksi Zürichiin ja Bostoniin.


title: Lee Chong Wei

text: Lee Chong Wei (s. 21. lokakuuta 1982 George Town, Penang) on malesialainen sulkapalloilija. Hän aloitti sulkapalloilun 10-vuotiaana. Hän on saavuttanut kaksinpelin olympiahopeaa Pekingissä 2008, Lontoossa 2012 ja Rio de Janeirossa 2016. Kahdella ensimmäisellä kerralla hän hävisi loppuottelussa kiinalaiselle Lin Danille. Rio de Janeiron olympialaisissa 2016 hän voitti Lin Danin välieräottelussa, mutta hävisi loppuottelussa Chen Longille. MM-kilpailuissa hän on saavuttanut kolme hopeaa ja yhden pronssin. Hän oli Rio de Janeiron olympialaisten aikaan maailmanlistan ykkösenä.


title: Lee Chong Wei

text: Vuoden 2014 MM-kilpailuissa Lee antoi positiivisen dopingnäytteen (deksametasoni) ja sai kahdeksan kuukauden kilpailukiellon.


title: Lee Chong Wei

text: 9. marraskuuta 2012 hän meni naimisiin Wong Mew Choon kanssa. Heillä on kaksi poikaa: Kingston Lee ja Terrance.


title: Anarchy

text: Anarchy on rap-artisti Busta Rhymesin neljäs studioalbumi. Albumi julkaistiin 20. kesäkuuta 2000.


title: Fringe – rajamailla

text: Fringe – rajamailla ("Fringe") on yhdysvaltalainen scifisarja, joka alkoi Yhdysvalloissa FOX-kanavalla syksyllä 2008. Sarjan pääosissa ovat FBI-agentti Olivia Dunham (Anna Torv), tiedemies Walter Bishop (John Noble) ja tämän poika Peter Bishop (Joshua Jackson), jotka tutkivat omituisia tieteellisiä ilmiöitä, joiden sarjaa kutsutaan Kaavaksi. Sarjan ovat luoneet J. J. Abrams, Alex Kurtzman ja Roberto Orci.


title: Fringe – rajamailla

text: Yhdysvalloissa sarja päättyi viidennen esityskauden päättäneeseen kaksiosaiseen jaksoon 19. tammikuuta 2013. Suomessa sarjaa on esittänyt MTV3.


title: Fringe – rajamailla

text: FBI-agentti Olivia Dunham jäljittää mielisairaalaan joutuneen tiedemiehen Walter Bishopin ja tämän pojan Peterin tutkiakseen selittämättömiä tieteellisiä ihmishenkiä vaatineita tapauksia, joiden sarjaa kutsutaan Kaavaksi. Heidän tutkimuksensa johtavat miljardien dollarien teknologiayrityksen nimeltä Massive Dynamic ja sen yritysjohtajan, Nina Sharpin luo. Pian omalaatuinen tutkimuskolmikko saa todeta, että nuo oudot tapaukset ovat vain osa suurempaa salaliittoa.


title: Fringe – rajamailla

text: Olivia, Peter ja Walter tutkivat omituisia tapauksia Fringe-jaostossa, saaden vastaansa ZFT-nimellä tunnetun salaisen bioterroriorganisaation, joka yrittää toteuttaa Kaavan mysteereitä. Kauden kantavia mysteereitä ovat Peterille sattunut salattu tragedia, lapsena Oliviaan käytetty lääke ja mysteerinen rinnakkaistodellisuus.


title: Fringe – rajamailla

text: Toisella kaudella selviää rinnakkaistodellisuuden olemassaolo. Thomas Jerome Newton -niminen rinnakkaistodellisuuden Fringe-agentti yrittää yhdistää todellisuudet, jotta voisi päästää rinnakkaistodellisuuden Walterin eli "Vara-Walterin" (engl. Walternate, sanasta "alternate" = vaihtoehtoinen) alkuperäiseen todellisuuteen toteuttamaan tappavaa suunnitelmaansa. Paljastuu, että Peter menehtyi lapsena, minkä seurauksena epätoivoinen Walter matkasi rinnakkaistodellisuuteen ja ajautui sieppaamaan tuon todellisuuden Peterin ja kasvattamaan hänet omanaan. Peter saa myöhemmin tietää totuuden ja hän onnistuu matkaamaan rinnakkaistodellisuuteen, missä hän kohtaa oikean isänsä, jolla on salaisia suunnitelmia Peterin varalle. Olivia ja Walter matkaavat rinnakkaistodellisuuteen estämään Vara-Walterin aikeet. Peter päättää palata takaisin, mutta Olivia siepataan ja hänen rinnakkaishahmonsa "Eilivia" (engl. Fauxlivia eli False Olivia, lausutaan Folivia) ottaa hänen paikkansa.


title: Fringe – rajamailla

text: Eilivia jatkaa salaista tehtäväänsä vakoilla Fringe-jaostoa ja tekee yhteistyötä Newtonin kanssa. Sillä välin Olivia on vankina rinnakkaistodellisuudessa, missä häneen istutetaan Eilivian persoonallisuus.


title: Ihana mies

text: Ihana mies on kolmeosainen suomalainen draamasarja. Sarja esitettiin ensimmäisen kerran 5. helmikuuta 1999 Nelosella. Sittemmin sarjaa on esitetty uusintoina MTV3-kanavalla. Sarja on Miestrilogian toinen osa ja sen on tuottanut Solar Films.


title: Ihana mies

text: Sarjan päähenkilö on Vertti, jolla on oma talkshow. Vertillä on kaunis vaimo, kauniit lapset, talo ja rakastajatar. Vertti uskoo julkisuuden kuuluvan työhönsä ja luulee, että se on hänen velvollisuutensa. Hän ei kuitenkaan huomaa ajoissa, miten se vaikuttaa hänen ympäristöönsä.


title: Ihana mies

text: Ihana mies on Miestrilogian toinen osa. Trilogian muut osat ovat "Kaunis mies" ja "Rikas mies".


title: Partioleiri

text: Partioleiri on partiolaisten järjestämä leiri, joka tavallisesti järjestetään metsässä. Suomen Partiolaiset määrittelee partioleirin vähintään kolmen yön mittaiseksi, kiinteällä leiripaikalla järjestettäväksi partiotapahtumaksi..


title: Partioleiri

text: Suurimpia kansainvälisiä partioleirejä ovat Jamboreet, jotka ovat joko kansallisen partiojärjestön järjestämiä kansallisia partioleirejä, kuten Suomessa Finnjamboreet, tai kansainvälisen partiojärjestön järjestämiä partioleirejä, kuten Partioliikkeen Maailmanjärjestön (WOSM) 4–5 vuoden välein järjestämä Maailmanjamboree.


title: Durak

text: Durak tarkoittaa seuraavia asioita


title: Rod Blagojevich

text: Milorad "Rod" Blagojevich (s. 10. joulukuuta 1956) on yhdysvaltalainen demokraattipoliitikko ja Illinoisin osavaltion entinen kuvernööri, joka pidätettiin 9. joulukuuta 2008 epäiltynä korruptiosta. Hänen väitetään yrittäneen myydä presidentiksi vuoden 2008 vaaleissa valitun Barack Obaman senaattorinpaikkaa eniten tarjoavalle, minkä vuoksi osavaltion edustajainhuone päätti lähes yksimielisesti nostaa virkasyytteen häntä vastaan. 29. tammikuuta 2009 Illinois'n senaatti päätti yksimielisesti erottaa Blagojevichin ja kielsi samalla tältä julkiseen virkaan pääsemisen Illinois'ssa. Joulukuussa 2011 hänet tuomittiin 14 vuodeksi vankeuteen.


title: Rod Blagojevich

text: Blagojevich valittiin Illinois'n edustajainhuoneeseen vuonna 1992 ja Yhdysvaltain kongressiin 1996, jossa hän istui vuoteen 2002, jolloin tuli valituksi kuvernööriksi. Hän voitti vuoden 2006 kuvernöörinvaaleissa republikaanien Judy Baar Topinkan 11 %:n erolla.


title: Joe Paterno

text: Joseph Vincent "Joe" Paterno (21. joulukuuta 1926 – 22. tammikuuta 2012) oli yhdysvaltalainen amerikkalaisen jalkapallon valmentaja. Hän pelasi ennen valmennusuraansa amerikkalaista jalkapalloa ja koripalloa Brownin yliopistolla. Hän toimi vuodesta 1966 Pennsylvania State -yliopiston Nittany Lions -seuran päävalmentajana. Häntä edelsi tässä tehtävässä Rip Engle, jonka aikana hän oli jo toiminut samassa yliopistossa avustavana valmentajana.


title: Joe Paterno

text: Uransa aikana lukuisia valmentajapalkintoja saanut Paterno pääsi joulukuussa 2007 College Football Hall of Fameen.


title: Skate It

text: Skate It on Electronic Artsin julkaisema rullalautailuun perustuva urheilupeli, joka on "Skate"-pelin päivitetty versio. Peli julkaistiin marraskuussa 2008 Nintendo DS:lle, Wiille ja iOS:lle. Pelin Wii-versiossa hyödynnetään Wiin liikeohjausominaisuutta.


title: Jaakko Kokkila

text: Jaakko Kokkila () oli suomalainen jääkärikapteeni. Hänen vanhempansa olivat maanviljelijä Yrjö Kokkila ja Liisa Kokkila. Hänet vihittiin avioliittoon vuonna 1927 Saima Sigrid Kohosen kanssa.


title: Jaakko Kokkila

text: Kokkila kävi kansakoulun ja suoritti yksityisesti viidennen luokan Viipurin reaalikoulussa vuonna 1925 ja seitsemännen luokan Helsingin suomalaisessa lyseossa vuonna 1927. Taistelukoulun kanta-aliupseerikurssin hän suoritti vuonna 1924 ja Reserviupseerikoulun vuonna 1926 sekä Kadettikoulun erikoiskurssin vuosina 1927–1928. Viestiupseerikurssin hän suoritti vuonna 1929 ja Taistelukoulun luutnanttikurssin vuonna 1932 sekä sotakoirakurssin vuonna 1933.


title: Jaakko Kokkila

text: Kokkila työskenteli maanviljelijänä ennen liittymistään vapaaehtoisena Saksassa sotilaskoulutusta antavan jääkäripataljoona 27:n 1. konekiväärikomppaniaan 27. marraskuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella.


title: Jaakko Kokkila

text: Kokkila saapui Suomeen (Vaasaan) jääkäreiden pääjoukon mukana varavääpeliksi ylennettynä 25. helmikuuta 1918. Hänet komennettiin Suomen sisällissotaan joukkueenjohtajaksi 2. Jääkärirykmentin konekiväärikomppaniaan. Hän otti osaa sisällissodan taisteluihin Kalevankankaalla ja Tampereella, missä hän haavoittui pahasti 4. huhtikuuta 1918.


title: Jaakko Kokkila

text: Kokkila palveli sisällissodan jälkeen koulutusaliupseerina ja komppanianvääpelinä edelleen 2. Jääkärirykmentissä, (tunnettiin myöhemmin nimillä Jääkärirykmentti 2, Porin jalkaväkirykmentti 2 ja Savon jääkärirykmentti. Rykmentissä hänet määrättiin 26. marraskuuta 1926 alkaen nuoremmaksi upseeriksi 2. konekiväärikomppaniaan ja 15. joulukuuta 1928 alkaen viestiupseeriksi II pataljoonaan. Hänet siirrettiin 1. toukokuuta 1934 alkaen Polkupyöräpataljoona 2:een viestiosaston nuoremmaksi upseeriksi. Seuraavaksi hänet siirrettiin 11. syyskuuta 1935 alkaen apulaisupseeriksi Jyväskylän sotilaspiirin esikuntaan ja 15. toukokuuta 1937 alkaen samanlaiseen toimeen Ylivieskan sotilaspiiriin.


title: Jaakko Kokkila

text: Kokkila osallistui talvisotaan konekiväärikomppanian päällikkönä Jalkaväkirykmentti 25:ssä ja osallistui taisteluihin Kuhmon rintamalla; Hotakassa, Rostissa ja Löytövaaralla. Välirauhan aikana hän jatkoi edelleen samassa tehtävässä kunnes hänet siirrettiin pataljoonan komentajaksi Jalkaväkirykmentti 65:een. Myöhemmin hänet siirrettiin 10. Prikaatiin, missä hän toimi konekiväärikomppanian päällikkönä ja linnoitusupseerina.


title: Jaakko Kokkila

text: Jatkosodan puhjettua Kokkila sai komentoonsa pataljoonan Jalkaväkirykmentti 31:stä ja osallistui sen komentajana taisteluihin Rukajärven suunnalla Kolvasjärvellä, Repolassa, Omeliassa ja Ontrosenvaaralla. Vuonna 1942 hänet siirrettiin pois rintamalta ja hänet sijoitettiin pataljoonan komentajaksi Jalkaväenkoulutuskeskus 12:sta, mistä hänet siirrettiin edelleen pataljoonan komentajaksi Järjestelykeskus 1:een. Vakinaisesta palveluksesta Kokkila erosi sotien jälkeen ja siirtyi pienviljelijäksi ja kanalanhoitajaksi sekä toimi myöhemmin myös Annosen Sahan ja Myllyn työnjohtajana ja kirjanpitäjänä Oulaisissa. Kokkila haudattiin Jyväskylään.


title: Evelin Samuel

text: Evelin Samuel (s. 13. toukokuuta 1975) on virolainen laulaja ja näyttelijä.


title: Evelin Samuel

text:
Hänen uransa alkoi 1980-luvun loppupuolella lasten musiikkiteatterissa, jossa hänellä oli useita päärooleja. Hän julkaisi esikoisalbuminsa "Alternature. Over The Water Blue" vuonna 2002.
Samuel edusti Viroa Eurovision laulukilpailussa 1999 kappaleella "Diamond of Night" ja sijoittui 6. sijalle, jonka lisäksi hän esiintyi taustalaulajana Eurovision laulukilpailussa 1997. Hän ilmoitti Viron pisteet euroviisuissa vuosina 2000 ja 2006.


title: Evelin Samuel

text: Samuel asuu Tallinnassa miehensä toimittaja Raimo Ülaveren kanssa. Heillä on kaksi poikaa.


title: Juho Kokkila

text: Juho Valter Kokkila () oli suomalainen jääkäriluutnantti. Hänen vanhempansa olivat maanviljelijä Yrjö Kokkila ja Liisa Kokkila. Hänet vihittiin avioliittoon vuonna 1920 Lempi Adolfiina Luoman kanssa.


title: Juho Kokkila

text: Kokkila kävi kansakoulun ja Taistelukoulun kanta-aliupseerikurssin vuonna 1933.


title: Juho Kokkila

text: Kokkila työskenteli maanviljelijänä ennen liittymistään vapaaehtoisena Saksassa sotilaskoulutusta antavan jääkäripataljoona 27:n pioneerikomppaniaan 29. lokakuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Schmardenissa sekä Aa-joella. Kokkila haavoittui Schmardenissa 25. heinäkuuta 1916.


title: Juho Kokkila

text: Kokkila saapui Suomeen (Vaasaan) jääkäreiden pääjoukon mukana aliupseeriksi ylennettynä 25. helmikuuta 1918. Hänet komennettiin Suomen sisällissotaan joukkueenjohtajaksi 12. jääkäripataljoonan 1. komppaniaan. Hän otti osaa sisällissodan taisteluihin Kalevankankaalla, missä hän haavoittui 28. maaliskuuta 1918 ja määrättiin parannuttuaan haavoistaan 20. huhtikuuta 1918 alkaen joukkueenjohtajaksi ensin 2:n ja myöhemmin 5. Jääkärirykmentin täydennyspataljoonan 1. komppaniaan.


title: Juho Kokkila

text: Kokkila siirrettiin sisällissodan jälkeen 25. kesäkuuta 1918 alkaen Jääkärirykmentti 2:n 7. komppaniaan ja 12. heinäkuuta 1918 alkaen koulutusaliupseeriksi Pioneerikoulutuspataljoonan 2. komppaniaan. Kokkila erosi armeijasta 15. helmikuuta 1919, mutta astui takaisin palvelukseen jo 1. maaliskuuta 1920 ja hänet sijoitettiin Käkisalmen läänin rykmentin III pataljoonan 9. komppaniaan, josta hänet siirrettiin 1. toukokuuta 1921 koulutusaliupseeriksi Savon jääkärirykmentin I pataljoonaan (tunnettiin myöhemmin nimillä Savon prikaatin I pataljoona, Savon jääkäripataljoona ja Savon jääkärirykmentin I pataljoona) 3. komppaniaan. Komppanian vääpeliksi hänet siirrettiin 1. marraskuuta 1921 alkaen.


title: Juho Kokkila

text: Kokkila osallistui talvisotaan komppanian vääpelinä 3. Prikaatissa, jonka joukoissa hän otti osaa taisteluihin Raudussa, Kämärällä, Pilppulassa ja Talissa. Välirauhan aikana hän toimi edelleen entisessä tehtävässä, kunnes siirrettiin konekiväärikomppanian vääpeliksi Erilliseen pataljoona 7:ään (Er.P 7). Seuraavaksi hänet siirrettiin komppanian vääpeliksi 4. Prikaatin II pataljoonan 3. komppaniaan.


title: Juho Kokkila

text: Jatkosodan puhjettua hänet komennettiin joukkueenjohtajaksi Jalkaväkirykmentti 4:n II pataljoonan kranaatinheitinkomppaniaan. Vuonna 1942 hän joutui hoidettavaksi sairastuttuaan 35. Sotasairaalaan, josta hän pääsi pois parannuttuaan vuonna 1943, jolloin hänet siirrettiin talousupseeriksi Sotavankileiri 17:ään, missä hän palveli vuoteen 1944 saakka. Vuonna 1944 hän joutui uudelleen sairaalahoitoon ja parannuttuaan palveli 67. Sotasairaalassa, josta hänet siirrettiin myöhemmin Henkilötäydennyskeskus 12:een. Jatkosodassa Kokkila otti osaa taisteluihin Virolahdella, Kuurmanpohjassa, Suurperossa, Työppölässä, Selkissä, Suonteleessa, Karjalanmaaselällä, Suurlahdessa, Maanselällä ja Syvärillä.


title: Juho Kokkila

text: Sotien jälkeen hän palveli edelleen Henkilötäydennyskeskuksessa, kunnes hänet siirrettiin joukkueenjohtajana Jalkaväkirykmentti 3:een, missä hän palveli kunnes erosi vakinaisesta palveluksesta vuonna 1945 ja siirtyi maanviljelijäksi Kortesjärvelle. Hänet haudattiin Kortesjärvelle.


title: Tapio Heikkilä (biologi)

text: Tapio Heikkilä (s. 1958) on suomalainen biologi ja valokuvaaja. Hän on julkaissut useita tieto- ja valokuvateoksia, jotka käsittelevät suomalaista maisemaa. Heikkilä työskentelee ympäristöneuvoksena ympäristöministeriössä vastuualueenaan maisemansuojeluun ja -hoitoon liittyvät kysymykset ja on aiemmin toiminut myös tutkijana Taideteollisen korkeakoulun valokuvataiteen osastolla. Heikkilän valokuvataiteen alaan kuuluva väitöskirja "Visuaalinen maisemaseuranta. Kulttuurimaiseman muutosten valokuvadokumentointia" tarkastettiin taideteollisessa korkeakoulussa 28. syyskuuta 2007.


title: Andrée Jeglertz

text: Andrée Alexander Jeglertz (s. 14. helmikuuta 1972 Malmö, Ruotsi) on ruotsalainen jalkapallovalmentaja ja entinen jalkapalloilija. Tammikuusta 2017 lähtien hän on toiminut Umeå FC:n päävalmentajana.


title: Andrée Jeglertz

text: Jeglertz aloitti peliuransa malmölaisessa Husie IF:n juniorijoukkueessa, josta siirtyi 13-vuotiaana Malmö FF:n organisaatioon. Hän pelasi MFF:n paidassa kaikkiaan 25 pääsarjaottelua. 1993 hän siirtyi Umeå FC:hen. Hän pelasi seurassa neljä kautta kunnes siirtyi IFK Hässleholmiin 1997. Jegelrtz pelasi uransa lopulla myös Gimonäs SK:ssa ja toistamiseen Umeå FC:ssä kunnes siirtyi pelaajavalmentajaksi vuonna 2003.


title: Andrée Jeglertz

text: Jeglertzin valmennusura alkoi vuonna 2003 Gimonäs SK:n pelaajavalmentajana. 2004 hän siirtyi Damallsvenskan-seura Umeå IK:n päävalmentajaksi. Umeå IK:ssa Jeglertz teki läpimurtonsa valmentajana luotsaten seuran naisten Ruotsin mestariksi neljästi peräkkäin kausina 2005–2008, joina hänet palkittiin myös vuoden Damallsvenskan-valmentajana. Jeglertzin valmennuksessa Umeå voitti myös Naisten UEFA Cupin 2004 ja oli finaalin häviävänä osapuolena 2007 ja 2008.


title: Andrée Jeglertz

text: Joulukuussa 2008 Jeglertz siirtyi Umeå IK:sta miesten Allsvenskan-seura Djurgårdens IF:n päävalmentajaksi yhdessä Zoran Lukićin kanssa. Jeglertz vastasi seuran puolustuksesta ja pelisysteemistä, Lukić hyökkäyksestä ja tekniikkavalmennuksesta. Yhteistyö ei sujunut kauden 2009 alussa toivotulla tavalla ja Lukić erosi tehtävistään kesäkuun alussa. Hänen lähtönsä jälkeen Jeglertz nousi yksin seuran vastuuvalmentajaksi. Jeglertz ei onnistunut kääntämään Djurgårdenin kelkkaa ja seura oli lähellä pudota pääsarjasta kauden 2010 jälkeen. Kauden jälkeen seurajohto ei erottanut Jeglertziä, vaan jatkoi yhteistyötä hänen kanssaan. Uuteen valmennustiimiin Jeglertzin rinnalle nousevat Lennart Wass ja Bo Augustsson. Pian Wassin ja Augustssonin nimityksen jälkeen Jeglertz kuitenkin ilmoitti ettei jatka enää seuran valmennusjohdossa.


title: Andrée Jeglertz

text: Joulukuun lopussa 2009 Jeglertz palasi takaisin naisjalkapallon pariin allekirjoitettuaan vuoteen 2013 ulottuvan sopimuksen Suomen naisten maajoukkuevalmentajan tehtävistä. Jeglertz on päävalmentajatehtävänsä ohella vastannut myös suomalaisen nais- ja tyttöjalkapallon kehitystyön johtamisesta. Jeglertzin johdolla Suomi sijoittui MM2011-karsintalohkossaan toiseksi eikä selvinnyt lopputurnaukseen. Karsinnat EM-kisoihin 2013 sujuivat paremmin ja Suomi lunasti kolmannen kerran peräkkäin paikan turnaukseen. Elokuussa 2012 Palloliitto teki Jeglertzin kanssa vuoteen 2015 ulottuvan jatkosopimuksen. Vuonna 2012 Jeglertz valittiin onnistuneiden karsintojen myötä vuoden valmentajaksi Suomessa. EM-kisoissa Suomi pelasi tasan Italian kanssa ja hävisi emäntämaa Ruotsille. Voitto viimeisessä ottelussa Tanskaa vastaan olisi vienyt Suomen jatkoon, mutta ottelu päättyi tasan 1-1. Näin Suomi jäi lohkonsa jumboksi ja turnaus päättyi jo lohkovaiheeseen.


title: Andrée Jeglertz

text: Maaliskuussa 2015 Jeglertz kertoi, että jättää maajoukkuevalmentajan tehtävät EM2017-projektin jälkeen. Suomi ei selviytynyt EM-kisoihin, joten Jeglertzin pesti päättyi jo syksyllä 2016. Vuoden 2016 lopussa Jeglertz allekirjoitti 2+1-vuotisen sopimuksen Umeå FC:n kanssa.


title: EB/Streymur

text: EB/Streymur on färsaarelainen jalkapallojoukkue, joka pelaa Färsaarten korkeimmalla sarjatasolla, Formuladeildinissä. Seura syntyi 1993, kun alasarjajoukkueet Eiðis Bóltfelag ja "Streymur" fuusioituivat. Seura nousi Formuladeildiniin kaudeksi 2000 ja on viime vuosina ollut sarjan hallitsevimpia joukkueita. Kotiottelunsa EB/Streymur pelaa Streymnesin kylässä pääkaupunki Tórshavnin läheisyydessä. Vuonna 2007 EB/Streymur selviytyi UEFA Cupiin, jonka 1. karsintakierroksella se hävisi suomalaiselle MyPa:lle.


title: Fumihisa Yumoto

text: Fumihisa Yumoto (, s. 23. huhtikuuta 1984 Kijimadaira, Nagano) on japanilainen mäkihyppääjä.


title: Fumihisa Yumoto

text: Yumoto aloitti kansainvälisen uransa Continental Cupissa vuonna 2002. Mäkihypyn maailmancupissa Yumoto teki ensiesiintymisensä vuotta myöhemmin. Yumotolla on yksi osakilpailuvoitto, jonka hän saavutti Italian Pragelatossa 14. joulukuuta 2008. Kyseisessä kilpailussa hypättiin vain yksi kierros.


title: Fumihisa Yumoto

text: Oslon MM-kilpailuissa 2011 Yumoto oli mukana sekä normaali- että suurmäen joukkuekilpailuissa, joissa Japani oli viides ja kuudes, ja sijoittui henkilökohtaisessa suurmäen kilpailussa 27:nneksi.


title: Zoran Lukić

text: Zoran Lukić (s. 27. marraskuuta 1956) on jugoslavialaissyntyinen ruotsalainen jalkapallovalmentaja ja entinen pelaaja.


title: Zoran Lukić

text: Lukić pelasi urallaan FK Sarajevossa Jugoslaviassa sekä itävaltalaisseuroissa VfB Admira Wackerissa ja Favoritner AC:ssä ennen tuloaan Ruotsiin 1989. Hän pelasi pienessä ruotsalaisseurassa Nykvarns IF:ssä.


title: Zoran Lukić

text: Lukić pelasi urallaan myös Jugoslavian maajoukkueessa kolme A-maaottelua.


title: Zoran Lukić

text: Lukić aloitti valmennusuransa tukholmalaisseura Djurgårdens IF:n juniorivalmentajana 1993. Vuonna 1999 hän otti yhdessä Sören Åkebyn kanssa Superettaniin pudonneen seuran edustusjoukkueen valmennusvastuun. He johdattivat seuran takaisin Allsvenskaniin kauden 2000 päätteeksi ja Ruotsin mestariksi kausilla 2002 ja 2003. Mestaruuskausien jälkeen Åkeby jätti seuran ja siirtyi valmentamaan Tanskaan. Kaudella 2004 Lukić toimi yksin joukkueen päävalmentajana, mutta menestys ei ollut aikaisempien vuosien tasoa. 12 sarjakierroksen jälkeen Lukić saikin potkut tehtävistä.


title: Zoran Lukić

text: Kaudeksi 2005 Lukić siirtyi Örgryte IS:n päävalmentajaksi. Debyyttikausi oli menestyksekäs ja Örgryte säilytti sarjapaikkansa ollen Allsvenskanissa yhdeksäs. Kaudella 2006 menestys oli kuitenkin vaisumpaa ja yhdeksän sarjakierroksen jälkeen Lukić sai potkut Örgryten kerättyä vain kolme pistettä. Myöhemmin samana vuonna hän siirtyi Superettanissa pelanneen Qviding FIF:n päävalmentajaksi. Hän ei kuitenkaan onnistunut pelastamaan seuraa putoamiselta, vaan Qviding jäi jumboksi ja putosi Superettanista. Visiitti Division 1 Södrassa jäi kuitenkin yhteen kauteen ja seura palasi jälleen kaudeksi 2008 Superettaniin.


title: Zoran Lukić

text: Joulukuussa 2008 Lukić palasi takaisin Djurgårdens IF:n organisaatioon. Hän aloittaa tammikuussa 2009 seuran päävalmentajana yhdessä Andrée Jeglertzin kanssa. Lukić vastaa hyökkäyspelistä ja tekniikkavalmennuksesta, Jeglertz pelisysteemistä ja puolustuksesta. Yhteistyö ei kuitenkaan sujunut toivotulla tavalla ja Djurgårdenin kausi Allsvenskanissa alkoi surkeasti. Lopulta Lukić jätti tehtävänsä kesäkuun alussa.


title: Zoran Lukić

text: Syyskuussa 2009 Lukić palasi vanhaan seuraansa Qvidingiin konsulttitehtäviin. Elokuussa 2010 hän siirtyi IFK Lidingön P97-poikajoukkueen päävalmentajaksi. Marraskuussa 2011 Lukićista tuli vuoden 2012 alusta alkaen IFK Lidingön edustusjoukkueen päävalmentaja. Lukić valmensi Ruotsin alasarjoissa pelannutta seuraa kolme kautta. Tammikuussa 2015 hän siirtyi Syrianskan U19-juniorijoukkueen valmentajaksi.


title: Zoran Lukić

text: Elokuussa 2016 Lukić palasi valmentajaksi aikuisten tasolle, kun hänestä tuli Superettanin putoamiskamppailuun vajonneen Ljungskilen päävalmentaja. Kokenut Lukić ei onnistunut nostamaan seuraa pois putoamisviivan alapuolelta, vaan seura putosi kauden jälkeen Division 1:een. Lukić jätti tehtävänsä kauden jälkeen.


title: Sm6

text:
Sm6 eli Allegro on Alstomin valmistama, VR-Yhtymän ja Venäjän rautateiden yhteinen kallistuvakorinen suurnopeusjuna.
VR:n ja RŽD:n puoliksi omistama Karelian Trains järjesti alkuvuodesta 2007 tarjouskilpailun, jonka tuloksena se tilasi neljä junayksikköä Alstomilta noin 120 miljoonalla eurolla. Junat rakennettiin Alstomin Saviglianon-tehtaalla Italiassa ja ne laivattiin Vuosaaren satamaan tammikuusta 2010 alkaen.


title: Sm6

text:
Sm6 muistuttaa ulkoisesti VR:n käyttämää Sm3-junaa, mutta perustuu uudempaan Pendolino-sukupolveen. Junassa on Suomen ja Venäjän rataverkkojen käyttämien eri jännitteiden vuoksi kaksivirtajärjestelmä sekä molempien maiden kulunvalvontajärjestelmät. Kaksivirtajärjestelmän ansiosta matka-aika lyhenee, koska rajalla ei tarvitse vaihtaa veturia, kuten vanhoissa Sibelius- ja Repin-pikajunissa.
Seitsenvaunuisessa junassa on yksi ensimmäisen luokan vaunu, viisi toisen luokan vaunua ja ravintolavaunu. Konduktöörin työpisteen lisäksi siinä on rajaviranomaisten käytössä oleva hytti.


title: Sm6

text: Allegron raideleveys on 1 522 millimetriä, mikä poikkeaa hieman Suomen 1 524 millimetrin ja Venäjän 1 520 millimetrin raideleveydestä. Junan huippunopeus on 220 kilometriä tunnissa. Allegro on varustettu aktiivisella kallistusjärjestelmällä, joka kallistaa junaa kaarteissa jopa kahdeksan astetta. Kallistus mahdollistaa 20–30 prosenttia suuremmat nopeudet kaarteissa verrattuna perinteisiin juniin.


title: Sm6

text: Allegron matka-aika Helsingin päärautatieaseman ja Pietarin Suomen aseman välillä on 3 tuntia 27 minuuttia. Juna pysähtyy matkan varrella Tikkurilassa, Lahdessa, Kouvolassa, Vainikkalan raja-asemalla ja Viipurissa. Aiemmin juna pysähtyi myös Pasilassa kuten kaikki muutkin matkustajajunat, mutta siellä pysähtyminen lopetettiin 27. maaliskuuta 2016. Pasilan pysähdyksen loppumisen vuoksi rantaradan suunnasta/suuntaan täytyy nykyisin vaihtaa Helsingin päärautatieasemalla.


title: Sm6

text: Sm6 tuli liikenteeseen 12. joulukuuta 2010, jolloin se korvasi aiemmin Helsingin ja Pietarin välillä kulkeneet Sibelius- ja Repin-pikajunat. Vanhoista junista jäi kulkemaan Moskovan ja Helsingin välinen yöjuna Tolstoi. Samalla rajamuodollisuudet muuttuivat niin että passit tarkastetaan liikkuvassa junassa ja matka-aika Helsingistä Pietarin Suomen asemalle lyheni aikaisemmasta viidestä ja puolesta tunnista kolmeen ja puoleen tuntiin. Nopean junayhteyden myötä junalippujen hinnat nousivat tuntuvasti. Avajaisiin osallistuivat muun muassa Helsingistä matkaan lähtenyt tasavallan presidentti Tarja Halonen sekä Viipurista kyytiin astunut Venäjän pääministeri Vladimir Putin.


title: Sm6

text: Suunnitteilla on viisumivapaus Allegrolla Suomesta Pietariin matkaaville, maksimissaan 72 tunnin pituiselle matkalle. Toistaiseksi tämän kuitenkin estää Venäjän laki. Lain mukaan matkustajan on osoitettava oleskeluajan ajaksi asuinpaikka. Viipuriin suuntautuvilla kanavaristeilyillä asuinpaikaksi voi ilmoittaa laivan. Tätä mahdollisuutta ei junamatkalla olisi.


title: Iranin rial

text: Iranin rial () on Iranin rahayksikkö. Se jakaantuu 100 dinariin. Iranissa on käytössä 250, 500 ja 1 000 rialin kolikot ja 100, 200, 500, 1 000, 2 000, 5 000, 10 000, 20 000, 50 000 ja 100 000 rialin setelit. Sen valuuttakoodi on IRR. Liikkeeseen on laskettu myös 2000 ja 5000 rialin arvoisia erikoisrahoja. Lisäksi suurempia summia vaativissa tilanteissa käytetään usein keskuspankin liikkeelle laskemia Iran-shekkejä, arvoltaan 500 000 ja 1000 000 rialia.


title: Luettelo jalkapallon Färsaarten-mestareista

text: Luettelo jalkapallon Färsaarten mestareista. Sarjaa on pelattu vuodesta 1942 lähtien. Vuonna 1944 mestaruudesta ei pelattu. Eniten mestaruuksia (22) on HB Tórshavnilla.


title: Johan Olsson

text: Johan Olsson (s. 19. maaliskuuta 1980 Västerås) on ruotsalainen uransa lopettanut maastohiihtäjä. Hän on kaksinkertainen viestin olympiavoittaja sekä 15 ja 50 kilometrin maailmanmestari.


title: Johan Olsson

text: Olsson lopetti uransa kauteen 2016-2017.


title: Johan Olsson

text: Vuoden 2006 talviolympialaisissa Olsson saavutti pronssia miesten viestijoukkueessa ja oli 15 kilometrin perinteisessä kilpailussa kuudes. Hiihdon MM-kisoissa Sapporossa 2007 Olsson oli 15 kilometrin vapaalla seitsemäs. Liberecin MM-kilpailuissa 2009 hän sijoittui 15 kilometrin perinteisen kilpailussa kahdeksanneksi. Vancouverin olympialaisissa 2010 hän saavutti kultaa viestissä, pronssia yhdistelmäkilpailussa sekä 50 kilometrin perinteisellä ja oli 15 kilometrin vapaan hiihtotavan kilpailussa yhdestoista. Oslon MM-kilpailuissa 2011 hän sai hopeaa viestissä. Val di Fiemmen MM-kilpailuissa 2013 hän oli toinen 15 kilometrin vapaan hiihtotavan kilpailussa. Hän voitti hopeaa myös viestistä Ruotsin joukkueen kanssa ja voitti maailmanmestaruuden 50 kilometrin matkalla. Sotšin olympialaisissa 2014 hän voitti 15 kilometrin perinteisellä hiihtotavalla hopeaa. Viestissä hän saavutti kultaa Ruotsin joukkueen kanssa. 50 kilometrillä hän oli yhdeksäs. Falunin MM-kilpailuissa 2015 hän voitti kultaa 15 kilometrin vapaan hiihtotavan kilpailussa sekä sai hopeaa viestissä ja pronssia 50 kilometrin perinteisen hiihtotavan kilpailussa. Lahden MM-kilpailuissa 2017 hän sijoittui 15 kilometrin perinteisen hiihtotavan kilpailussa yhdeksänneksi sekä oli mukana voittamassa Ruotsille viestipronssia.


title: Johan Olsson

text: Olsson voitti ensimmäisen maailmancupin osakilpailunsa Davosissa 13. joulukuuta 2008 oltuaan ykkönen miesten 15 kilometrin perinteisellä hiihdetyssä kilpailussa. Samalla kaudella hän oli lisäksi toinen Otepään ja kolmas Valdidentron 15 kilometrin perinteisen kilpailuissa. Kaudella 2011–2012 hän voitti 15 kilometrin vapaan hiihtotavan kilpailun Sjusjøenissa, 30 kilometrin perinteisen hiihtotavan yhteislähtökilpailun Nové Městossa ja 15 kilometrin perinteisen hiihtotavan kilpailun Szklarska Porębassa. Kaudella 2012–2013 hän voitti Davosin 15 kilometrin vapaan hiihtotavan kilpailun. Hän on saavuttanut maailmancupin palkintosijoja myös Ruotsin viestijoukkueen jäsenenä.


title: Siim Liivik

text: Siim Liivik (s. 14. helmikuuta 1988 Paide, Viron SNT, Neuvostoliitto) on suomalais-virolainen jääkiekkoilija, joka pelaa Itävallan Erste Bank Eishockey Ligan Klagenfurter AC:ssä. Hän on pelipaikaltaan keskushyökkääjä, mutta Liivik osaa pelata myös laidassa. Hän on pelityyliltään kahden suunnan hyökkääjä ja Liivikiä on luonnehdittu myös voimahyökkääjäksi.


title: Siim Liivik

text: Liivik syntyi Virossa ja muutti pian Neuvostoliiton hajoamisen jälkeen perheineen 4-vuotiaana Suomeen. Hän aloitti jääkiekkoilun 10-vuotiaana Itä-Helsingin Kiekossa, josta Liivik siirtyi D-juniori-ikäisenä Helsingin IFK:hon. Hän voitti joukkueessa A-nuorten SM-pronssia vuonna 2007 ja B-nuorten Suomen mestaruuden vuonna 2005.


title: Siim Liivik

text: Kauden 2007–2008 Liivik pelasi Pohjois-Amerikassa, yhdysvaltalaisen USHL-liigan Waterloo Black Hawksin riveissä. Joukkueessa pelasi myös toinen suomalainen, Jan-Mikael Juutilainen. Molemmat pelasivat kauden aikana myös kaksi Mestis-ottelua alle 20-vuotiaiden maajoukkueessa ennen nuorten MM-kilpailuja, joissa molemmat pelasivat.


title: Siim Liivik

text: Liivik palasi HIFK:hon kaudeksi 2008–2009 ja hän liittyi sen SM-liigajoukkueeseen. Hän pelasi tulokaskautensa SM-liigassa ja teki 50 runkosarjaottelussa tehot 5+5=10. Liivikin liigauran avausmaali syntyi 30. syyskuuta 2008 ottelussa KalPaa vastaan. Hänet palkittiin ottelun "Ilta-Sanomien" yhden tähden tähtipelaajana. Liivik vahvisti myös HIFK:n A-nuoria kevään 2009 karsintasarjassa. Kaudella 2009–2010 hän teki SM-liigassa 43 runkosarjaottelussa seitsemän pistettä. Hän pelasi kauden aikana myös yhden Mestis-ottelun lainalla Kiekko-Vantaassa. Toukokuussa 2010 Liivik teki vuoden mittaisen jatkosopimuksen HIFK:n kanssa.


title: Siim Liivik

text: Kausi 2010–2011 Liivikillä päättyi Suomenmestaruuteen. Hän jatkoi toukokuussa 2011 sopimustaan kahdella vuodella. Kaudella 2011–2012 Liivik teki SM-liigan yhden kauden piste-ennätyksensä tehoilla 8+10=18. Hän teki samalla kaudella myös yhden kauden jäähyennätyksensä 149 minuutillaan, joilla Liivik sijoittui SM-liigan jäähypörssissä toiseksi edellään vain Jokereiden Jarkko Ruutu. Hän pelasi kauden aikana myös kolmen ottelun verran lainalla Mestis-joukkue KooKoossa lokakuussa 2011. Kauden 2012–2013 aikana Liivik sai pelikieltoa mm. viiden ottelun verran potkaistuaan 30. marraskuuta 2012 pelatussa ottelussa JYPin Miika Lahtea luistimellaan. Hän sai ottelussa viiden minuutin jäähyn ja pelirangaistuksen. Liivik oli ollut aiemmin kauden aikana kuuden ottelun verran pelikiellossa. 25. maaliskuuta 2013 pelatussa neljännessä puolivälieräottelussa Tapparaa vastaan erotuomari Timo Metsälä ilmoitti kuulleensa Liivikin nimitelleen vastustajajoukkueen Dragan Umiceviciä englanninkielisellä sanalla "gipsy" (), kun summerin soitua pelaajien keskuudessa syntyi kahakkaa. Liivik sai kielenkäytöstään päivää myöhemmin yhden ottelun pelikiellon.


title: Siim Liivik

text: Kaudeksi 2013–2014 Liivik siirtyi kaksivuotisella sopimuksella Espoo Bluesin riveihin. Hän sijoittui 110 minuutillaan SM-liigan jäähypörssissä neljänneksi. Kaudella 2014–2015 Liivik teki SM-liigan yhden kauden piste-ennätyksensä tehoilla 11+17=28. Marraskuussa 2014 hän teki kolmivuotisen jatkosopimuksen Bluesin kanssa.


title: Siim Liivik

text: Kaudeksi 2015–2016 Liivik nimettiin joukkueen varakapteeniksi. 4. marraskuuta 2015 hänen kuitenkin uutisoitiin purkaneen yllättäen sopimuksensa Bluesin kanssa omasta aloitteestaan jo kesken ensimmäisen jatkosopimuskautensa. Liivik palasi Helsingin IFK:hon kevääseen 2018 ulottuvalla sopimuksella. Hän voitti kauden päätteeksi SM-hopeaa. Liivikin sopimuksessa oli option ulkomaille, jonka hän käytti kauden jälkeen ja siirtyi kaudeksi 2016–2017 kaksivuotisella sopimuksella Ruotsin SHL-liigan Örebro HK:hon. Liivik ehti pelata siellä 12 ottelua, jonka jälkeen hänen jalkavaivansa alkoivat. Liivik pelasi tämän jälkeen vielä yhdeksän ottelua, kunnes hänen kautensa todettiin kipujen vuoksi päättyneeksi. Liivikin jalka leikattiin tammikuussa 2017. Kauden päätyttyä, huhtikuussa 2017 Liivik ja Örebro ilmoittivat sopimuksen purkamisesta yhteisymmärryksessä.


title: Siim Liivik

text: Liivik siirtyi kaudeksi 2017–2018 vuoden mittaisella SM-liigasopimuksella KooKoohon, jota hän on aiemmin edustanut kolmen ottelun verran Mestiksessä. Liivik nimettiin joukkueen varakapteeniksi. Kaudeksi 2018–2019 hän siirtyi vuoden mittaisella sopimuksella Itävallan Erste Bank Eishockey Ligan Klagenfurter AC:hen. Joukkuetta valmentaa Liivikille HIFK:sta tuttu Petri Matikainen.


title: Siim Liivik

text: Liivik edusti Suomea alle 20-vuotiaiden MM-kilpailuissa vuonna 2008.


title: Siim Liivik

text: Hänet nimettiin Viron maajoukkueeseen marraskuussa 2018 pelattavaan Baltic Challenge Cup-turnaukseen.


title: Siim Liivik

text: Koska Liivik on aiemmin edustanut Suomea, hän ei saa edustaa Viroa MM-kisoissa. Edustusoikeutta vaihtaakseen Liivikin tulisi pelata neljä vuotta Viron kansallisissa sarjoissa. Viron Jääkiekkoliitto on hakenut Kansainväliseltä Jääkiekkoliitolta poikkeuslupaa Liivikin edustusoikeuden muuttamiseksi.


title: Siim Liivik

text: Liivik on tullut tunnetuksi myös esiintymisestään taiteilijanimellä "Märkä-Simo" rap-duo Jare & VilleGallen kappaleessa "Häissä", joka äänestettiin Suomen viralliseksi kesähitiksi vuonna 2011. Samana vuonna hän esitti kappaleen HIFK:n mestaruusjuhlissa. Liivik on esiintynyt kappaleella myös JVG:n keikoilla. Hän esiintyi myös yhtyeen marraskuussa 2013 julkaisemalla singlellä "Voitolla yöhön".


title: Siim Liivik

text: Kesällä 2015, Liivik oli kahden viikon ajan työharjoittelussa Nelosella. Ennen kauden 2015–2016 alkua hänestä esitettiin "SM-liigan viikkomakasiinissa" kolmiosainen #kohtamennään -videosarja, jossa Liivik kertoo kesästään.


title: Siim Liivik

text: Liivik on harrastanut myös maastopyöräilyä, jonka hän lopetti C-juniori-ikäisenä.


title: Kevin Borg

text: Kevin Borg (s. 18. lokakuuta 1986) on maltalais-ruotsalainen laulaja, joka voitti Ruotsin Idolsin viidennen tuotantokauden (2008).


Papua-Uuden-Guinean jalkapallomaajoukkue edustaa Papua-Uutta-Guineaa jalkapallon kansainvälisissä maajoukkuekilpailuissa. Papua-Uuden-Guinean jalkapalloliitto on FIFAn Oseanian maanosaliiton OFC:n jäsen.


title: Marianna Longa

text: Marianna Longa (s. 26. elokuuta 1979 Tirano) on italialainen entinen maastohiihtäjä.


title: Marianna Longa

text: Longa voitti nuorten MM-kisoissa pronssia 5 kilometrin perinteisellä Saalfeldenissä vuonna 1999. Hän oli mukana vuonna 2002 Salt Lake Cityn olympialaisten kuudenneksi sijoittuneessa viestijoukkueessa, 10 kilometrin perinteisellä hän oli kahdeskymmenes. Val di Fiemmen MM-kisoissa 2003 hän oli yhdestoista 15 kilometrin perinteisellä ja Sapporon MM-kilpailuissa 2007 kahdeksas yhdistelmäkilpailussa. Liberecin MM-kilpailuissa 2009 hän saavutti hopeaa 10 kilometrin perinteisen hiihtotavan kilpailussa. Parisprintissä hän sai Arianna Follisin kanssa pronssia. Lisäksi hän oli neljäs yhdistelmäkilpailussa, viides viestissä ja yhdeksäs 30 km:llä. Vancouverin olympialaisissa 2010 hän oli yhdistelmäkilpailussa seitsemäs, 30 kilometrillä kahdestoista ja viestissä neljäs. Oslon MM-kilpailuissa 2011 hän sijoittui viestissä ja parisprintissä neljänneksi, yhdistelmäkilpailussa viidenneksi, 10 kilometrin perinteisen hiihtotavan kilpailussa seitsemänneksi ja 30 kilometrin vapaalla kahdeksanneksi.


title: Marianna Longa

text: Hiihdon maailmancupissa Longa saavutti ensimmäisen palkintosijansa oltuaan 17. tammikuuta 2009 toinen Kanadan Whistlerissä 15 kilometrin yhdistelmäkilpailussa. Ensimmäisen voittonsa hän saavutti 10 kilometrin vapaan hiihtotavan yhteislähtökilpailussa Venäjän Rybinskissä 30. tammikuuta 2009. Myöhemmin samalla kaudella hän oli toinen Italian Valdidentrossa 10 kilometrin perinteisen hiihtotavan kilpailussa. Kauden 2008–2009 kokonaiskilpailussa hän sijoittui kuudenneksi ja pitkien matkojen cupissa kolmanneksi. Kaudella 2009–2010 hän oli kokonaiscupissa yhdeksäs. Kaudella 2010–2011 hän sijoittui Tour de Skin kokonaiskilpailussa kolmanneksi ja Rybinskin yhdistelmäkilpailussa toiseksi. Maailmancupin kokonaiskilpailussa hän oli seitsemäs.


title: Marianna Longa

text: Longa lopetti uransa kauden 2010–2011 jälkeen.


title: Äkkikuolema (urheilu)

text: Äkkikuolema () on tyypillisesti joukkueurheilussa käytettävä keino ratkaista voittaja ottelussa, joka muuten päättyisi tasapeliin. Voittaja on se joukkue, joka ensimmäiseksi saa tehtyä maalin tai pisteen lisä- tai jatkoajalla. Jalkapallossa äkkikuolemalle on annettu nimi kultainen maali, jota käytettiin arvokisoissa ensimmäistä kertaa Englannin EM-kisoissa 1996.


title: Äkkikuolema (täsmennyssivu)

text: Äkkikuolema tarkoittaa seuraavia asioita:


title: Kiiltokakadu

text: Kiiltokakadu ("Calyptorhynchus lathami") on suurikokoinen australialainen papukaijalaji. Laji on nimetty John Lathamin kunniaksi.


title: Kiiltokakadu

text: Kiiltokakadun pituus on noin 48 cm ja paino 400–500 g. Sen höyhenpuku on alapuolelta ja päästä tummanruskea ja yläpuolelta musta. Koiraan reunimmaisissa pyrstösulissa on kirkkaanpunaiset raidat, naaraalla ne ovat keltaisen ja mustan kirjavat. Monilla naarailla on keltaista pään sivuilla ja kaulassa. Nokka on harmaa, iiris tummanruskea ja koivet harmaat. Nuori lintu muistuttaa naarasta, mutta keltaista on vähemmän, ja joillakin nuorilla koirailla saattaa olla punaista pyrstössä.


title: Kiiltokakadu

text: Kiiltokakadu elää Australian länsiosassa Queenslandin keskiosista itäiseen Victoriaan. Tämä populaatio koostuu kahdesta alalajista, yleisemmästä "erebus" (noin 12 000 yksilöä) ja harvinaisemmasta "lathami" (noin 5 000 yksilöä) alalajista. Erillinen uhanalainen populaatio elää Kangaroo Islandilla, ja tämän populaation koko on noin 70 paria ja se kuuluu alalajiin "halmaturinus". Kokonaispopulaatio on noin 17 140 yksilöä. Lajin elinympäristön laajuus on 100 000–1 000 000 neliökilometriä.


title: Kiiltokakadu

text: Kiiltokakadut elävät monenlaisissa metsissä, kuivista rannikkometsistä sademetsiin, paljolti siellä missä kasvaa kasuariinapuita ("Casuarina"), eritoten "C. littoralis"-lajia, sillä puun siemenet ovat lajin pääravintoa. Kangaroo Islandilla ne syövät "C. stricta"n siemeniä. Kiiltokakadut esiintyvät tavallisesti pareittain, perhekunnittain tai pieninä parvina.


title: Kiiltokakadu

text: Lisääntymiskausi on maalis-elokuussa. Pesäpuu on tavallisimmin aukealla sijaitseva suuri yksinäinen puu. Kiiltokakadunaaras munii yhden munaa puunkoloon tehtyyn pesään. Muna on kooltaan 44,3 mm x 33,7 mm. Naaras hautoo munaa noin neljä viikkoa. Koiras käy ruokkimassa hautovaa naarasta. Poikasen ensimmäisen elinviikon aikana vain naaras hoitaa ja ruokkii sitä, sen jälkeen molemmat emot ruokkivat poikasta kahdesti päivässä. Poikanen lähtee pesästä noin kolmen kuukauden ikäisenä ja on emoistaan riippuvainen vielä usean kuukauden ajan.


title: Kiiltokakadu

text: Kiiltokakadut syövät pääasiassa siis kasuariinapuiden siemeniä, joskus myös muiden puulajien (eukalyptusten, akasioiden, "Angophora"n) siemeniä. Ne syövät lisäksi puissa elävien hyönteisten toukkia. Ne ruokailevat hiljaisina puun latvustossa, josta kuuluu vain nokan napsetta niiden availlessa käpyjä. Ruokaillessaan ne ovat melko kesyjä.


title: Fathi Shakaki

text: Fathi Shakaki (tunnetaan myös nimellä Shaqaqi,Shqaqi tai Shiqaqi) (1951 – 1995) oli palestiinalainen islamistisen jihadin perustajia.


title: Fathi Shakaki

text: Shakaki perusti islamistisen jihadin yhdessä Abd Al Aziz Awdanin kanssa Gazassa 1970-luvulla. Järjestö oli Egyptin islamilaisen jihadin alajärjestö. Fathi oli sunnimuslimi ja julkaisi pamfletteja, joissa perusteltiin jihadin käyttöä laillisesti politiikassa. Fathin jihadin perustelu oli martyyrius.


title: Fathi Shakaki

text:
Israelin tiedustelupalvelu Mossad ampui Fathi Shakakin 26. lokakuuta 1995 Diplomat Hotelissa Sliemassa Maltalla. Fathi oli tullut Maltalle tekaistulla nimellä "tohtori Ibrahim Shaweshi". Fathi oli käynyt vuonna 1993 Maltalla neljä kertaa. Tällä kertaa hän oli matkalla Tripoliin, jossa hänen piti neuvotella Libyan johtajan Muammar Gaddafin kanssa, joka rahoitti Fathin järjestöä.
Shakakia kohti käveli mies, kun hän oli saapumassa hotelliin, ja mies ampui Shakakin äänenvaimennetulla aseella. Shakakin murhaajat olivat salakuljettaneet Maltalle moottoripyörän, jota käytettiin Shakakin seuraamisessa. Se löytyi saaren pohjoisosasta Msidan kylästä, josta murhaajat pakenivat pikaveneellä avomerelle, jossa oli laivaa odottamassa. Shahakin hautaisissa Damaskoksessa oli noin 40 000 ihmistä 1. marraskuuta. Myös Gazassa mellakoitiin.


title: Merikeskus

text: Merikeskus on Suomen ympäristökeskukseen 1. tammikuuta 2009 perustettu organisaatio. Merentutkimuslaitos lakkautettiin ja sen toiminnot siirtyivät Suomen ympäristökeskukseen ja Ilmatieteen laitokselle. Merikeskukseen on keskitetty meriekologinen tutkimus aavalta mereltä rannikkovesille. Merikeskus tuottaa uutta tietoa merestä ja sen tilasta ja myös tutkimuksen avulla arvioi suojelutoimien tehoa ja menetelmiä. Noin puolet eli 53 henkilöä siirtyi Merentutkimuslaitokselta ympäristökeskuksen Merikeskukseen. Tutkimusalus Aranda on Merikeskuksen hallinnassa.


title: Merikeskus

text: Toimintojen uudelleenjärjestelyn toivotaan selkeyttävän tutkimuksen organisointia, tutkimustyön tehokkuuden lisääntymistä, suomalaisen merentutkimuksen vahvistumista sekä tutkimuslaitosten roolia kansainvälisessä tutkimus- ja tiedeyhteisössä. Lisäksi toivotaan edellytyksiä meriturvallisuuspalveluiden tuotannon paranemiselle.


title: Merikeskus

text: Merikeskuksella on kolme tutkimusohjelmaa:


title: Merikeskus

text: Ilmatieteen laitoksen merentutkimuksen ohjelmaan keskitettiin fysikaalinen merentutkimus, kuten aallokkoon ja merenkorkeuteen liittyvä palvelu- ja tutkimustoiminta.


title: Pitkänokkakakadu

text: Pitkänokkakakadu ("Zanda baudinii") on australialainen kakadulaji. Laji on nimetty ranskalaisen tutkimusmatkailija Nicolas Baudinin kunniaksi.


title: Pitkänokkakakadu

text: Pitkänokkakakadun pituus on noin 48 senttimetriä ja paino 400–500 grammaa. Sen höyhenpuku on alapuolelta ja päästä tummanruskea ja yläpuolelta musta. Koiraan reunimmaisissa pyrstösulissa on kirkkaanpunaiset raidat, naaraalla ne ovat keltaisen ja mustan kirjavat. Monilla naarailla on keltaista myös pään sivuilla ja kaulassa. Nokka on harmaa, iiris tummanruskea ja koivet harmaat. Nuori lintu muistuttaa naarasta, mutta keltaista on vähemmän, ja joillakin nuorilla koirailla saattaa olla punaista pyrstössä.


title: Pitkänokkakakadu

text: Pitkänokkakakadu elää Australian lounaiskolkassa Perthin, Albanyn ja Margaret Riverin välillä. Lajin kokonaispopulaatio on noin 10 000–15 000 yksilöä, mutta tästä vain noin 10 prosenttia muodostaa pesimäkannan. Pitkänokkakakadu on sangen riippuvainen järeistä, halkaisijaltaan yli 1,5-metrisistä marripuista ("Eucalyptus calophylla"). Sen elinympäristössä on tehty erittäin laajoja hakkuita ja vuosina 1976–1998 kaadettiin hakkeeksi ja sahatavaraksi noin yhdeksän miljoonaa kuutiometriä marria. Laji onkin vähentynyt huomattavasti.


title: Pitkänokkakakadu

text: Pitkänokkakakadu luettiin aikaisemmin mustakakadun alalajiksi. Se on usein myös määritetty väärin lyhytnokkakakaduksi.


title: Pitkänokkakakadu

text: Pitkänokkakakadut elävät tuoreissa eukalyptusmetsissä, eritoten siellä missä kasvaa "E. calophylla", "E. diversicolor" ja "E. marginata" -puita.


title: Pitkänokkakakadu

text: Pitkänokkakakadun pesäpuu on tavallisesti aukealla sijaitseva suuri yksinäinen marri. Naaras munii yhden, joskus kaksi, munaa puunkoloon tehtyyn pesään. Naaras hautoo munaa noin neljä viikkoa. Koiras käy ruokkimassa hautovaa naarasta. Poikanen lähtee pesästä noin 11 viikon ikäisenä ja on emoistaan riippuvainen vielä usean kuukauden ajan.


title: Pitkänokkakakadu

text: Pitkänokkakakadut syövät pääasiassa mäntyjen siemeniä. Ne aterioivat myös muilla siemenillä ja puutarhoissa muun muassa omenan ja päärynän sekä muidenkin viljelypuiden siemenillä ja hedelmillä. Lisäksi ne juovat marrin kukkien mettä ja, etenkin pesimäkauden aikana, syövät hyönteisten toukkia.


title: Senoun kansainvälinen lentoasema

text: Senoun kansainvälinen lentoasema (IATA: BKO, ICAO: GABS) on Malin pääkaupungin Bamakon kansainvälinen lentoasema. Sen kautta kulki vuonna 2007 598 713 matkaajaa. Lentokentällä on yksi matkustajaterminaali ja yksi rahtiterminaali. Ainoan kiitotien pituus on 2 706 metriä.


title: Zuhair Mohsen

text: Zuhair Mohsen (arabiaksi: زهير محسن, tai "Zuhayr Muħsin", "Zahir Muhsein") (1936–1979) oli palestiinalainen PLO:hon kuuluvan, Syyrian valvoman baathilaisen al-Saikan johtaja 1971–1979. Mohsen oli pakolaisena Jordaniassa, jossa hän toimi Baath-puolueessa. Mohsen nousi siihen asemaan, kun Syyrian puolustusministeri Hafiz al-Assadista tuli Syyrian presidentti. Hän oli tukenut tätä aiempaa Salah Jadidin hallintoa vastaan.


title: Zuhair Mohsen

text:
Zuhair Mohsen sanoi vuonna 1977 hollantilaisen Trouw-lehden haastattelussa:
Vaikka tämä rikkoi PLO:n peruskirjaa vastaan, joka vahvistaa Palestiinan kansan olemassaolon ja sen oikeuden kansana, se oli linjassa al-Saikan syyrialais-baathilaisen ideologian kanssa.


title: Zuhair Mohsen

text: Vuonna 1976 Mohsenia arvosteltiin siitä, että hän johti arabijoukkoja, jotka hyökkäsivät Libanonin kristittyjen kaupunkiin Damouriin ja seurauksena oli satojen kristittyjen joukkomurha, joka tunnetaan nimellä Damourin joukkomurha. Independentin toimittajan Robert Fiskin mukaan sen takana oli PLO:n ja Fatahin päällikkö, eversti Abu Musa, josta myöhemmin tuli Jasser Arafatin kiistakumppani.


title: Zuhair Mohsen

text: Mossadin väitetään ampuneen Mohsenin 15. heinäkuuta 1979 cannesilaisen kasinon edessä Ranskan Rivieralla, mutta on mahdollista, että murhan takana olisi ollut Irakin turvallisuuspoliisi tai joku läntinen tiedustelupalvelu tai Abu Nidalin järjestö. Zuhair Mohsen haudattiin Beirutiin. Hautajaisiin osallistuivat muun muassa Syyrian presidentti Hafiz al-Assad ja PLO:n johtaja Jasser Arafat.


title: Zuhair Mohsen

text: Mohsenin murhan jälkeen al-Saikan merkitys väheni, ja Syyria ryhtyi yhteistyöhön muiden palestiinalaisliikkeiden kanssa, kuten PFLP-GC:n ja Fatah al-Intifadan.


title: Berjozovo

text: Berjozovo () on kaupunkityyppinen taajama Tjumenin alueen Hanti-Mansian piirikunnassa Venäjällä. Se sijaitsee Obiin laskevan Severnaja Sosva -joen rannalla 400 kilometriä Hanti-Mansijskista luoteeseen.


title: Berjozovo

text: Taajama on Berjozovon piirin keskus ja sen paikallishallinnollisen osan, Berjozovon kaupunkikunnan keskus. Berjozovon kaupunkikunnassa asui yhteensä 7 939 henkeä, joista 7 287 Berjozovon taajamassa ja 652 maaseudulla.


title: Berjozovo

text: Venäläiset perustivat vuonna 1593 (1592) hantien asutuksen paikalle Berjozov-nimisen linnoituksen, joka toimi Obin alajuoksun väestön verotuksen tukikohtana. Vuonna 1782 siitä tuli Tobolskin lääniin kuulunut kihlakuntakaupunki. 1700-luvulta 1900-luvun alkuun saakka Berjozov oli tunnettu poliittisesti epäluotettavien henkilöiden karkotuspaikka. Sen kuuluisimpia vankeja oli ruhtinas Aleksandr Menšikov. Puhelinyhteys kaupunkiin vedettiin vuonna 1913.


title: Berjozovo

text: Vuonna 1926 paikkakunta alennettiin kyläksi. Vuonna 1953 sen läheltä löydettiin suuria kaasuesiintymiä (Berjozovon kaasukenttä). Kaupunkityyppisen taajaman statuksen se sai 1954.


title: Berjozovo

text: Siellä on kansanperinnettä esitelevä kotiseutumuseo.


title: Bogoljubovo

text: Bogoljubovo () on kylä ja maalaiskunta Vladimirin alueen Suzdalin piirissä Venäjällä. Se sijaitsee Kljazmaan laskevan Nerli-joen suulla 10 kilometriä Vladimirista koilliseen. Asukkaita on 4 200 henkeä (vuonna 2002).


title: Bogoljubovo

text: Juri Dolgorukin poika, Vladimir-Suzdalin ruhtinas Andrei Bogoljubski rakennutti vuosina 1158–1165 Nerli-joen suulle Bogoljubovon linnan, jota hän käytti asuinpaikkanaan. Andrein kuoltua sen ryösti Rjazanin ruhtinas Gleb vuonna 1177, ja 1230-luvulla mongolivalloittajat hävittivät linnoituksen. 1600-luvulla paikalle rakennettiin luostari.


title: Bogoljubovo

text: Bogoljubovon linnoituksesta on säilynyt maavallien ja muurien jäänteitä, kivinen torni sekä Jumalansynnyttäjän kirkon perustukset, joille vuonna 1751 pystytettiin uusi barokkityylinen kirkko. Konstantin Tonin suunnittelema luostarin venäläistyylinen pääkirkko ja asuinrakennukset on rakennettu 1800-luvulla.


title: Bogoljubovo

text: Puolentoista kilometrin päässä Bogoljubovosta sijaitsee yksi Venäjän keskiaikaisen arkkitehtuurin helmistä, Pokrovan kirkko Nerli-joen rannalla.


title: Bogoljubovo

text: Bogoljubovon rakennusmonumentit sisältyvät UNESCOn maailmanperintöluetteloon osana laajempaa Vladimirin ja Suzdalin valkoiset monumentit -kohdetta.


title: Peter Sjögren

text: Peter Sjögren (s. 9. maaliskuuta 1983 Vrigstad) on ruotsalainen salibandymaalivahti, joka pelaa kaudella 2010–2011 Warbergsissa. Hän on voittanut yhteensä kolme Ruotsin mestaruutta Warbergsin joukkueessa ja yhden maailmanmestaruuden Ruotsin maajoukkueessa.


title: Per Svedin

text: Per Svedin (s. 1988) on ruotsalainen salibandymaalivahti, joka pelaa tällä hetkellä Warbergsissa kakkosmaalivahtina.


title: Kaljazin

text: Kaljazin () on kaupunki Tverin alueella Venäjällä. Se sijaitsee Volgan muodostaman Uglitšin tekoaltaan rannalla 175 kilometriä Tveristä koilliseen. Kaupunki on Kaljazinin piirin keskus. Sen kautta kulkee Moskovan, Sonkovon ja Pietarin välinen rautatie, josta kaupungissa haarautuu Uglitšiin johtava sivurata. Asukkaita on 13 900 henkeä (vuonna 2009).


title: Kaljazin

text: Paikalla sijainnut asutus tunnetaan 1100-luvulta lähtien. 1400-luvulla Volgan vastarannalle perustettiin Kaljazinin pyhän kolminaisuuden luostari, joka sai nimensä Koljaga-nimisestä maanomistajasta. Vuonna 1775 Kaljazinista tuli Tverin lääniin kuulunut kihlakuntakaupunki. Nykyään kaupungissa on jalkine-, tekstiili-, konepaja- ja elintarviketeollisuutta.


title: Kaljazin

text: Osa kaupungista jäi 1930–1940-luvuilla rakennetun Uglitšin vesivoimalan tekojärven alle. Veden alta kohoaa entisen Pyhän Nikolaoksen katedraalin korkea kellotapuli. Muita nähtävyyksiä ovat vuonna 1787 rakennettu Kristuksen taivaaseen astumisen kirkko sekä kotiseutumuseo, johon on kerätty veden alle jääneen Kolminaisuuden luostarin esineistöä sekä 1700–1800-lukujen koristetaidetta.


title: Tšuhloma

text: Tšuhloma () on kaupunki Kostroman alueella Venäjällä. Se sijaitsee Tšuhlomskoje-järven rannalla 171 kilometriä Kostromasta koilliseen. Kaupunki on Tšuhloman piirin keskus. Asukkaita on 5 500 henkeä (vuonna 2010).


title: Tšuhloma

text: Venäläisten kronikoiden mukaan Tšuhloma oli olemassa jo 900-luvulla. Vuodesta 1381 lähtien se tunnetaan Galitšin ruhtinaskuntaan kuuluneena kaupunkina. 1400-luvun puolivälissä se liitettiin Moskovan ruhtinaskuntaan. Vuonna 1778 Tšuhlomasta tuli Kostroman lääniin kuuluneen kihlakunnan keskus. 1600–1800-luvuilla se oli huomattava kauppakaupunki.


title: Tšuhloma

text: Nykyään kaupungissa toimii puunjalostuslaitos ja meijeri. Nähtävyyksiä ovat vuonna 1730 rakennettu Neitsyt Marian taivaaseen astumisen kirkko, Kristuksen kirkastumisen katedraali (1746) sekä koristeelliset puiset asuintalot. Kaupungin pohjoispuolella Tšuhlomskoje-järven rannalla sijaitsee 900-luvun linnamäelle 1300-luvulla perustettu Avramijevo-Gorodetskin luostari.


title: Danny O’Donoghue

text: Danny O`Donoghue, oikealta nimeltään Daniel John Mark Luke O'Donoghue (s. 3. lokakuuta 1980 Dublin, Irlanti) on irlantilainen laulaja ja laulujentekijä yhtyeessä The Script. Hänen äänensä tunnetaan pehmeänä ja tasaisena sekä lisäksi myös vahvana, mikä on auttanut yhtyettä saavuttamaan menestystä. Hän on soittanut kosketinsoittimia sekä konserteissa että yhtyeen debyyttialbumilla, "The Script". Danny on ollut jäsenenä 1990-luvun yhtyeessä Mytown kirjoitettuaan 15 miljoonan dollarin arvoisen sopimuksen Universal Recordsin kanssa vuonna 1999. Hän on myös toiminut levytuottajana Yhdysvalloissa kollegansa Mark Sheehanin kanssa.


title: Rameški

text: Rameški (, ) on kaupunkimainen taajama Tverin alueella Venäjällä. Se sijaitsee Tverin ja Bežetskin välisen maantien varrella 60 kilometriä Tveristä pohjoiseen. Taajama on Rameškin piirin keskus. Asukkaita on 4 100 henkeä (vuonna 2009).


title: Rameški

text: Kylä mainitaan ensimmäisen kerran vuonna 1551 nimellä "Ramenki". Nimitys juontuu kuusikkoon raivattua peltoa tarkoittavasta venäjän sanasta "ramen". Rameški sai kaupunkimaisen taajaman statuksen vuonna 1979. Taajamassa toimii trikootehdas ja meijeri.


title: Daniel Ramsin

text: Daniel Ramsin (s. 3. huhtikuuta 1984 Östersund, Ruotsi) on ruotsalainen salibandymaalivahti. Hän edustaa Ruotsin Superliigassa Caperio/Täbytä. Ramsin on pelannut myös Ruotsin maajoukkueessa vuodesta 2007 lähtien.


title: Daniel Ramsin

text: Ramsin aloitti pelaamisen aikuisten tasolla kaudella 2005–2006 Ruotsin II-divisioonassa Frösön riveissä. Sittemmin hän siirtyi kauden jälkeen Ruotsin pääsarjaan Caperio/Täbyn riveihin.


title: Daniel Ramsin

text: Lokakuussa 2010 Ramsin kieltäytyi osallistumasta vuoden 2010 MM-kisoihin. Syyksi hän ilmoitti maajoukkueen vievän liian paljon aikaa, mikä vaikuttaa hänen opiskelemiseensa.Henkilökohtaiset


title: Rameškin piiri

text: Rameškin piiri () on paikallinen itsehallintoalue Tverin alueen koillisosassa Venäjällä. Vuonna 1929 perustetun piirin pinta-ala on 2 500 neliökilometriä. Asukkaita on 15 900 henkeä (vuonna 2009).


title: Rameškin piiri

text: Piirin hallinnollinen keskus on Rameškin taajama. Lisäksi siihen kuuluu 10 maalaiskuntaa:


title: Rameškin piiri

text: Vuosina 1937–1939 Rameškin piiri kuului Kalininin alueen Karjalaiseen piirikuntaan. Vuonna 1989 piirin asukkaista 16 % oli tverinkarjalaisia.


title: Suvi Helin

text: Suvi Marjatta Helin (s. 10. toukokuuta 1985 Kangasala) on suomalainen kuulantyöntäjä ja painonnostaja. Hän on edustanut vuodesta 2013 Tampereen Pyrintöä edustettuaan aikaisemmin Nokian Urheilijoita. Heliniä valmentaa olympiavoittaja Arsi Harju.


title: Suvi Helin

text: Helin sai hopeaa 22-vuotiaiden Pohjoismaiden mestaruuskilpailuissa Århusissa 2006. Saman ikäluokan EM-kilpailuissa Debrecenissä 2007 hän putosi karsinnassa. Helsingin EM-kilpailuissa 2012 hän karsiutui tuloksella 15,05 m. Hän on edustanut Suomea aikuisten maaotteluissa vuodesta 2004 lähtien.


title: Suvi Helin

text: Helin on voittanut Kalevan kisoissa kultaa Jyväskylässä 2006, Lappeenrannassa 2007, Tampereella 2008, Kajaanissa 2010, Turussa 2011 ja Lahdessa 2012, hopeaa Vaasassa 2013 ja Oulussa 2016 sekä pronssia Espoossa 2009. Ennätyksensä 15,96 m hän työnsi Mänttä-Vilppulassa kesäkuussa 2011.


title: Suvi Helin

text: Helin on voittanut useita suomenmestaruuksia painonnostossa, joista viimeisimmän vuonna 2017.


title: Vic Lindquist

text: Victor "Vic" Carl Lindquist (22. maaliskuuta 1908, Gold Rock, Ontario– 30. marraskuuta 1983) oli kanadalainen jääkiekkoilija ja kiekkovaikuttaja.


title: Vic Lindquist

text: Lindquist oli Winnipeg Hockey Clubin johtava pelaaja, kun se saavutti Kanadan edustusjoukkueen ominaisuudessa kultaa talviolympialaisissa 1932. Hän pelasi viidessä ottelussa, joissa teki kolme maalia.


title: Vic Lindquist

text: Hän valmensi Ruotsin maajoukkuetta talviolympiakisoissa 1936 ja toimi kansainvälisen tason erotuomarina.


title: Legio V Alaudae

text: Legio V Alaudae ("kiurut") oli roomalainen legioona. Julius Caesar perusti sen Gallia Transalpinassa vuonna 52 eaa. Se oli ensimmäinen legioona, jonka miehet värvättiin alistetun kansan parista. Caesar maksoi legioonalaisten palkan omista rahavaroistaan. Legioonaa saatettiin kutsua aluksi myös nimellä Gallica. Sen nimi on galliaa ja tarkoittaa kiuruja, joka juontuu ehkä legioonalaisten tavasta kiinnittää kiurunsiipiä kypäriinsä.


title: Legio V Alaudae

text: V Alaudae sai taistelukasteensa Caesarin sodassa gallijohtaja Vercingetorixiä vastaan ja osallistui luultavasti Alesian piiritykseen vuonna 52 eaa. Legioona otti osaa myös Caesarin kansalaissotaan Pompeiusta vastaan. Vuonna 49 eaa. se osallistui Italian sotaretkeen ja pysyi jonkin aikaa Apuliassa. Talveksi 49/48 eaa. se siirrettiin Dyrrhachiumiin, mutta ei osallistunut Farsaloksen taisteluun elokuussa 48 eaa. Tämän jälkeen legioona osallistui Caesarin Afrikan sotaretkeen Metellus Scipiota ja Cato nuorempaa vastaan. Thapsuksen taistelussa 6. huhtikuuta 46 eaa. se torjui Metelluksen sotanorsujen rynnäkön, jonka jälkeen legioona ottikin norsun tunnuksekseen. V Alaudae taisteli vielä Mundassa vuonna 45 eaa.


title: Legio V Alaudae

text: Caesarin murhan jälkeen vuonna 44 eaa., legioona otti osaa Marcus Antoniuksen puolella Mutinan sotaan, jossa Caesarin adoptiopoika Octavianus löi Antoniuksen joukot. V Alaudae oli myös mukana Filippoin kaksoistaisteluissa vuonna 42 eaa. Seuraavina vuosina legioona osallistui Antoniuksen Parthian sotaretkeen, ja lopulta Aktionin meritaisteluun, jossa Octavianus kukisti lopullisesti Antoniuksen vuonna 31 eaa. Sisällissodan jälkeen Octavianus, nyt Augustus lähetti legioonan Hispania Ulterioriin, missä oli syttynyt laaja sota kantabriaaneja vastaan. V Alaudae lähetettiin sodan jälkeen Gallia Belgicaan Reinin vastaiselle rajalle luultavasti vuonna 19 eaa., missä se kadotti standaarinsa joksikin aikaa. Myöhemmin V Alaudae siirrettiin Nijmegeniin tai Xanteniin, missä se osallistui Drusuksen sotaretkiin germaaneja vastaan. Vuoteen 9 eaa. mennessä legioona oli ylittänyt Weserjoen ja edennyt Elbelle asti. Vuonna 6 eaa. legioona osallistui Tiberiuksen sotaan Pannoniassa, missä pannonialaiset ja dalmatialaiset olivat ryhtyneet kapinaan.


title: Legio V Alaudae

text: Roomalaisten tappio Teutoburgin taistelussa vuonna 9 jaa. lopetti Augustuksen yritykset vallata Germania ja liittää se osaksi Rooman valtakuntaa. Legio I Germanican ja Legio V Alaudaen komentaja Lucius Nonius Asprenas siirsi legioonat Germania Inferioriin torjumaan germaanien hyökkäyksiä Reinin yli. Legioona oli tällöin Xantenissa yhdessä Legio XXI Rapaxin kanssa ja vuosina 14-16 jaa. V Alaudae osallistui Germanicuksen sotaretkiin germaaneja vastaan. Vuonna 28 legioona lähetettiin Germania Inferioriin taistelemaan friisejä vastaan, jotka olivat nousseet kapinaan roomalaisia vastaan ja kaksitoista vuotta myöhemmin vuonna 40, V Alaudae oli keisari Caligulan mukana kun hän matkasi Reinin suistolle osallistuakseen sotaretkeen germaaneja vastaan. Suetoniuksen kirjoittama kuuluisa anekdootti kuitenkin kertoo Caligulan määränneen sotilaansa keräämään simpukoita rannalta ajankuluksi.


title: Legio V Alaudae

text: Vuonna 47 legioona otti luultavasti osaa Gnaeus Domitius Corbulon sotaretkeen friisejä ja khaukeja vastaan. Sotaretki oli menestyksekäs, mutta keisari Claudius käski Corbulon perääntyä Reinin taakse. V Alaudae pysyi tämän jälkeen Reinin rajalla, missä se osallistui muun muassa kanavan rakentamiseen Matilosta (Leiden) Voorburgiin. Corbulon kanava on säilynyt nykypäivään asti.


title: Legio V Alaudae

text: Vuonna 67 monet keisari Neroon tyytymättömät provinssien kuvernöörit nousivat kapinaan Neroa vastaan. Näiden joukossa oli eräs Gaius Julius Vindex, jota vastaan Germania Inferiorin legioonat lähetettiin. Yhdessä Legio I Germanican, Legio XV Primigenian ja Legio XVI Gallican kanssa, V Alaudae voitti Vindexin. Nero oli kuitenkin jo kukistettu ja Galba noussut uudeksi keisariksi tammikuussa 69. Germania Inferiorissa sijaitsevan armeijan komentaja, Aulus Vitellius oli myös kiinnostunut vallasta. Hän kukisti vastustajansa, Marcus Salvius Othon, ja marssi Roomaan armeijansa kanssa. Idän legioonien komentaja, Titus Flavius Vespasianus voitti kuitenkin Vitelliuksen armeijan Cremonassa, Pohjois-Italiassa. Vitelliuksen puolella ollut Legio V Alaudae kärsi raskaita tappioita.


title: Legio V Alaudae

text: Vuonna 69 alkoi myös bataavien kapina roomalaisia vastaan Germania Inferiorissa ja Galliassa. Legio XV Primigenia ja Legio V Alaudaen jäännökset lähetettiin kukistamaan kapinaa. Molemmat legioonat kuitenkin lyötiin Nijmegenin lähellä käydyssä taistelussa, jonka jälkeen ne antautuivat bataaveille Xantenissa. Vasta monta kuukautta myöhemmin keisari Vespasianuksen lähettämä armeija onnistui kukistamaan bataavit. V Alaudaeta ei luultavasti enää perustettu uudestaan, mutta se saattoi olla Moesiassa vielä 80-luvulla jaa. Kyseinen legioona saattoi tuhoutua Daakiassa vuonna 86/87 Cornelius Fuscuksen johdolla, mutta tämä ei ole varmaa. Joidenkin historioitsijoiden mukaan Legio V Alaudae ei voinut olla Daakiassa tuhoutunut legioona.


title: Abu Daud

text: Mohammad Odeh (, 16. toukokuuta 1937 Siluan, Palestiinan brittiläinen mandaatti – 3. heinäkuuta 2010 Damaskos, Syyria), tunnetaan nimellä "Abu Daud", oli Mustan syyskuun taustavaikuttajia ja PLO:n edustaja. Daud oli suunnittelemassa vuonna 1972 Münchenin verilöylyä, jossa 12 israelilaista sai surmansa. Vaikka monia Mustan syyskuun jäseniä kuoli Mossadin salamurhissa, Daudia ei saatu surmattua. Mossad yritti murhata Daudin vuonna 1981 varsovalaisessa hotellissa. Vuonna 1996 hän sai luvan matkustaa Israelin kautta Gazaan, jossa oli PLO:n kokous. Siellä Daud äänesti PLO:n kokouksessa, jossa vaadittiin uutta politiikkaa Israelia vastaan. Daud äänesti Israelin hävittämisen puolesta. Hänen äänensä kuitenkin hävisi.


title: Abu Daud

text: Daud julkaisi muistelmansa ranskaksi "Palestine : De Jérusalem à Munich" vuonna 1999. Kirjassaan hän kertoi olleensa suunnittelemassa Münchenin iskua. Daudille myönnettiin Palestiinan kulttuuripalkinto, jonka jakaa Ranskassa oleva palestiinalainen kulttuurirahasto. Palkinnon summa oli 10 000 frangia.


title: Abu Daud

text: Daud asui viimeiset elinvuotensa Damaskoksessa, Syyriassa, jossa hän kuoli sairaalassa. Hän sairasti munuaissairautta.


title: Maksatihan piiri

text: Maksatihan piiri () on paikallinen itsehallintoalue Tverin alueen koillisosassa Venäjällä. Vuonna 1929 perustetun piirin pinta-ala on 2 800 neliökilometriä. Asukkaita on 18 300 henkeä (vuonna 2009).


title: Maksatihan piiri

text: Piirin hallinnollinen keskus on Maksatihan taajama. Lisäksi siihen kuuluu Rivitskin taajama ja 11 maalaiskuntaa:


title: Maksatihan piiri

text: Vuosina 1937–1939 Maksatihan piiri kuului Kalininin alueen Karjalaiseen piirikuntaan. Vuonna 1989 piirin asukkaista 13 % oli tverinkarjalaisia.


title: Allan Cup

text: Allan Cup on Kanadan miesten jääkiekon amatöörimestaruuden saavuttaneelle joukkueelle myönnettävä palkinto. Palkinnon lahjoitti 1909 Sir H. Montague Allan sen jälkeen, kun Stanley Cupista oli tullut ammattilaisten kiertopalkinto.


title: Maksatiha

text: Maksatiha (, ) on kaupunkimainen taajama Tverin alueella Venäjällä. Se sijaitsee Mologajoen rannalla 117 kilometriä Tveristä pohjoiseen. Taajama on Maksatihan piirin keskus. Sen kautta kulkee Bologojen ja Sonkovon välinen rautatie (Maksatihan asema). Asukkaita on 9 300 henkeä (vuonna 2009).


title: Maksatiha

text: Maksatihan kylä mainitaan ensimmäisen kerran vuonna 1545. Nimitys perustuu ristimänimeen "Maksim". Vuodesta 1772 lähtien kylä kuului Bežetskin kihlakunnan Rybinskin volostiin. Vuonna 1870 rakennettiin Maksatihan rautatieasema. Kaupunkimaisen taajaman statuksen Maksatiha sai vuonna 1928. Nykyään taajamassa on puunjalostus- ja elintarviketeollisuutta. Nähtävyyksiä ovat vuonna 1859 rakennettu Kaikkien pyhien kirkko ja kotiseutumuseo.


title: Hitti Buumi

text: Hitti Buumi on suomalainen vuosina 1993–1999 julkaistu kokoelmalevysarja. Levysarjan osia julkaistiin 14 kappaletta. Levysarjan osia julkaisivat levy-yhtiöt Sonet, EMI Finland ja BMG.


title: Hitti Buumi

text: Kokoelmalevyt sisälsivät aikansa hittimusiikkia, muun muassa popmusiikkia ja elektronista tanssimusiikkia.


title: Hitti Buumi

text: LP-julkaisu ei sisällä kappaleita 12, 13, 17 ja 18.


title: Hitti Buumi

text: LP-julkaisu ei sisällä kappaleita 14, 15, 16 ja 17.


title: Hitti Buumi

text: LP-julkaisu ei sisällä kappaleita 8, 9, 17 ja 18.Hitti Buumi 9


title: Hitti Buumi

text: Kappaleet


title: Philipp Gerber

text: Philipp Gerber (s. 19. maaliskuuta 1985) on sveitsiläinen salibandymaalivahti. Hän edustaa Sveitsin pääsarjassa Unihockey Tigersia. Gerber on pelannut Sveitsin maajoukkueessa vuodesta 2007 lähtien.


title: M. Emmet Walsh

text: Michael Emmet Walsh (s. 22. maaliskuuta 1935 Ogdensburg, New York, Yhdysvallat) on yhdysvaltalainen näyttelijä. Hänet tunnetaan muun muassa elokuvista "Blood Simple" (1984), "Skipataan joulu" (2004) ja "Man in the Chair" (2007). Hän on näytellyt myös televisiosarjoissa "Frasier", "NYPD Blue", "Koti kuntoon" ja "The Bob Newhart Show".


title: M. Emmet Walsh

text: Pääosastaan "Blood Simplessä" Walsh sai Independent Spirit -palkinnon vuonna 1986.


title: Iron Will

text: Iron Will on heavy metal -yhtye Grand Magusin neljäs studioalbumi. Se julkaistiin 13. kesäkuuta 2008.


title: Koop Arponen

text: Koop Juho Alexander Arponen (s. 20. huhtikuuta 1984 Lappeenranta) on uransa lopettanut suomalainen laulaja, joka tuli tunnetuksi vuonna 2008 voitettuaan Idols-laulukilpailun neljännen tuotantokauden. Katsojien antamista äänistä Arponen sai 70,3 prosenttia voittaen toiseksi tulleen Anna Puustjärven. Ensimmäiselle kiertueelleen Arponen lähti 16. tammikuuta 2009. Kiertueella olivat mukana myös muut Idols-finalistit.


title: Koop Arponen

text: Arponen työskentee kansainvälisen liiketoiminnan kehityskonsulttina suuressa kansainvälisessä yrityksessä Lontoossa. Hän on naimisissa brittiläisen Cordella Arposen kanssa ja heillä on vuonna 2016 syntynyt Harrison-niminen poika. He asuvat suur-Lontoon lounaisrajalla sijaitsevassa Cheamissa. Hänellä oli aiemmin rakennusalan yritys, jonka hän kuitenkin myi vuonna 2018.


title: Koop Arponen

text: Arponen syntyi 20. huhtikuuta 1984 suomalaisen isän ja hollantilaisen äidin perheeseen Lappeenrannassa. Perhe muutti Belgiaan Koopin ollessa kaksivuotias ja sieltä edelleen Englantiin pari vuotta myöhemmin. Arponen aloitti pianonsoiton 5-vuotiaana, mutta lopetti sen 11-vuotiaana. 16-vuotiaana hän aloitti pianonsoiton uudelleen ja alkoi myös säveltää. Kitaransoiton hän opetteli ollessaan viikonloppuvapailla armeijasta, jonka hän suoritti Suomessa. Arposella ei olisi ollut pitkään ulkomaalla asuneena velvollisuutta asepalveluksen suorittamiseen, mutta hän päätti isosiskonsa tapaan suorittaa palvelusajan, ja hänelle myönnettiin Karjalan Prikaatin menestyneimmän aliupseerin palkinto. Armeijan jälkeen Arponen palasi Englantiin ja opiskeli yliopistossa "Creative Music Technology with Business Management" -tutkinnon.


title: Koop Arponen

text: Arponen lauloi ensimmäistä kertaa useiden ihmisten edessä yliopistoaikoina. Lopulta hän voitti itselleen 1 000 puntaa karaokekilpailussa, osti itselleen pienet äänentoistolaitteet ja esiintyi pääasiassa trubaduurina viikonloppuisin pubeissa. Isänsä kuoltua hän muutti Suomeen vuonna 2008, asui hetken aikaa Helsingissä, jonka jälkeen muutti Seinäjoelle työskentelemään VR:n rakennustöissä, mistä hänellä oli kokemusta jo opiskelijuajoilta. Viikonloput hän vietti isoäitinsä luona Pihlajavedellä.


title: Koop Arponen

text: Arponen osallistui Suomen Idols-kilpailuun 2008, ja pääsi lopulta finaaleihin. Hän myös voitti kisan 14. joulukuuta 2008 voittaen toisen kisaajan, Anna Puustjärven, yli 40 prosenttiyksikön äänierolla, joka oli suurin Idolsin historiassa. Hän sai 70,3 % kaikista äänistä ja voitostaan palkkioksi 30 000 euroa. Arponen on mukana 12. marraskuuta 2008 julkaistulla "Tähtiluokka"-albumilla, jolla hän laulaa muiden Idols-finalistien kanssa.


title: Koop Arponen

text: Kilpailun aikana Arposella oli ongelmia lähinnä suomenkielisten kappaleiden sanojen muistamisessa, mikä ilmeni erityisesti finalistien yhteiskappaleessa "Hyvää yötä ja huomenta". Arposen mukaan hän teki nimmarikeikoilla usein virheitä kappaleen sanoissa, vaikka hänen laulama osuus olikin pieni. Sen sijaan Arposen vahvuutena olivat englanninkieliset kappaleet, ja tuomariston palaute oli yhtä viikonloppua lukuun ottamatta myönteistä. Tuomari Patric Sarin kommentoi ennen finaalia Koopin taktikoineen itsensä jatkoon aikuisia naisia kosiskelevilla kappalevalinnoilla, mutta Koop vastasi kommenttiin esittävänsä vain kappaleita joista itse pitää.


title: Koop Arponen

text: Arposen esikoisalbumia oli alettu valmistella jo ennen voiton varmistumista, mutta työ aloitettiin varsinaisesti joulun alla ja albumi saatiin valmiiksi kolmessa kuukaudessa. Albumin tuottajina toimivat Disco-yhtyeen kitaristi Olli Halonen sekä Idolsissakin toiminut Leri Leskinen. Albumin kappaleiden sanoitusta haettiin ulkomailta, ja tarjouksia tuli noin kuusi sataa, mukaan lukien Linda Perryltä. Arponen sävelsi osan kappaleista myös itse, ja hänellä oli viimeinen sana mukaan valittavista kappaleista. Levyn viimeiseksi kappaleeksi valittiin tuomari Patric Sarinin ja Ruotsin Idols-tuomari Andreas Carlssonin säveltämä kappale "Insomnia", josta julkaistiin myös suoraan listaykköseksi noussut single. Albumin studiomuusikkoina toimivat kitaristi Lasse Sakara, basisti Lauri Porra ja rumpali Sami Kuoppamäki, joilla oli laajaa kokemusta muiden menestyneiden bändien jäseninä.


title: Koop Arponen

text: Albumin toisena singlenä julkaistiin "Every Song I Hear...", jonka musiikkivideo kuvattiin Los Angelesissa. Musiikkivideon ohjasivat Muuvi-palkitut Kusti ja Jaakko Manninen. Esikoisalbumi "New Town" ilmestyi 18. maaliskuuta 2009, ja se nousi ilmestymisviikollaan suoraan Suomen virallisen listan ensimmäiselle sijalle. Syksyllä 2009 Arponen teki singlen "I Love It When I See You Smile" Roosa nauha -kampanjalle, jolle kaikki kappaleen tuotot lahjoitettiin. Kampanjan myötä Koop kutsuttiin esiintymään Lontooseen hyväntekeväisyysgaalaan, jossa hänen lisäkseen esiintyi walesilainen Katherine Jenkins.


title: Koop Arponen

text: Toinen albumi, "Bright Lights", julkaistiin 24. maaliskuuta 2010. Tuottajana toimi jälleen Leri Leskinen, joka tuotti myös Koopin ensimmäisen albumin.


title: Koop Arponen

text: Arponen purki Sony Musicin kanssa tekemänsä sopimuksen kolmen albumin levytyksestä ja näin ollen viimeistä albumia ei koskaan ilmestynytkään.


title: Koop Arponen

text: "Bright Lights" -albumin levytyksen aikaan Arponen päätti perustaa yhteisen bändin ystäviensä James Lascellesin ja Dane Stefaniukin kanssa. Nämä saapuivat Suomeen Arposen kutsumina, ja bändi perustettiin nimellä Flute of Shame. Yhtye soittaa akustista folkrockia englanniksi.


title: Koop Arponen

text: Vuonna 2011 yhtye osallistui Latviassa järjestettyyn kansainväliseen New Wave -musiikkikilpailuun. Se sai kolmantena iltana esittämällään kappaleella "Pictures on My Wall" tuomaristolta kilpailun historian ensimmäistä kertaa täydet pisteet, mutta yhtye ei silti yltänyt kilpailun kärkeen. Se kuitenkin palkittiin 50 000 euron arvoisella Alla Pugatšovan "Kultainen tähti" -palkinnolla, joka vastaa rahalliselta arvoltaan kilpailun voittajan palkintoa. Voiton jälkeen Flute of Shame sai tarjouksia levy-yhtiöiltä, mutta näistä kieltäydyttiin. Arponen kertoi bändin halunneen tehdä ensimmäisen levyn omatoimisesti, ja käyttää palkintorahansa siihen. Levyn ensimmäinen sinkku, "Pictures on My Wall", julkaistiin Suomessa 17. lokakuuta 2011.


title: Koop Arponen

text: Toukokuussa 2011 Arponen teki kulttuuridokumentin yhteistyössä SuomiTV:n kanssa. Dokumentissa Arponen vei 8 koululaista Pihlajavedeltä tutustumaan Staffordshiren kreivikuntaan Englantiin. Matkan aikana lapset kokeilivat brittikulttuuriin kuuluvia asioita maanviljelysyhdyskuntien elämästä koulupukuihin. Arponen kertoi toivovansa ohjelman auttavan lapsia ymmärtämään paremmin kulttuurien välisiä eroja.


title: Koop Arponen

text: Flute of Shame esiintyi Idols tekee hyvää -konsertissa maaliskuussa 2012. Ennen konserttia Arponen matkusti Niina Backmanin kanssa hyväntekeväisyysmatkalle Kongoon, missä he tapasivat lapsisotilaita, HIV-potilaita ja raiskattuja lapsia. Matkalla kuvattuja videoita esitettiin konsertin yhteydessä. Konsertilla tuettiin Kirkon Ulkomaanavun työtä muun muassa kehitysmaiden nuorten koulutus- ja toimeentulomahdollisuuksien parantamiseksi.


title: Koop Arponen

text: Heinäkuussa 2012 Flute of Shame julkaisi ensimmäisen EP-levynsä nimellä "Coming Home". Yhtyeen toinen EP-levy "These Hands" julkaistiin kesäkuussa 2013. Joulukuussa 2013 yhtye julkaisi musiikkivideon kappaleelle "The Landlord". Musiikkivideosta julkaistiin alkuperäisen videon lisäksi leikattu versio, josta on poistettu muun muassa yksi yläosaton kohtaus.


title: Koop Arponen

text: Marraskuussa 2014 Flute of Shame julkaisi joululevyn "Three Wise Men", jonka tuotoista osa lahjoitettiin hyväntekeväisyysjärjestöille.


title: Koop Arponen

text: Flute of Shamen levyt on julkaissut Koop Arposen omistama yritys A.T.Wisely Oy Ltd. Yhtye hajosi vuonna 2015 mutta teki keikkoja myös vuonna 2016.


title: Janet Kear

text: Janet Kear (13. tammikuuta 1933 Lontoo–24. marraskuuta 2004), oli englantilainen lintutieteilijä.


title: Janet Kear

text: Kear opiskeli Walthamstow Hallissa (Sevenoaks), Caspar Junior Collegessa (Wyoming), King's Collegessa Lontoossa ja Girton Collegessa Cambridgessä, jossa hän väitteli filosofian tohtoriksi peippojen ravitsemusekologiasta vuonna 1959.


title: Janet Kear

text: Vuonna 1959 Kear liittyi Peter Scottin "Wildfowl and Wetlands Trust"-järjestöön Slimbridgessä Gloucestershiressä. 1977 hänestä tuli kuraattori järjestön vastaperustettuun aluekeskukseen Martin Meressä Lancashiressä. Hän työskenteli järjestössä eläkkeelle jäämiseensä saakka 1993.


title: Janet Kear

text: Kear oli British Ornithologists' Unionin varapuheenjohtaja 1989-1991 ja puheenjohtaja 1991-1995. Molemmissa tehtävissä hän oli yhdistyksen historian ensimmäinen nainen. Kear toimitti yhdistyksen lehteä "The Ibis" vuosina 1980–1988. Hän oli myös American Ornithologists' Unionin kunniajäsen. Hän kirjoitti muun muassa seuraavat teokset:


title: Janet Kear

text: Vuonna 1993 Kearille myönnettiin Brittiläisen imperiumin ritarikunnan OBE-arvonimi.


title: Janet Kear

text: Kear oli kahdesti naimisissa, ensin Geoffrey Matthewsin ja sitten John Turnerin kanssa.


title: Hàn Mặc Tử

text: Hàn Mặc Tử (syntymänimeltään Nguyễn Trọng Trí, 22. syyskuuta 1912, Lệ Mỹ, Đồng Hới, Quảng Bình – 11. marraskuuta 1940) oli vietnamilainen runoilija. Hän oli modernin vietnamilaisen romanttisen runouden edelläkävijöitä. Hän pani alulle "häiriintyneen" ("loạn") ja "hullun" ("điên") koulukunnan. Hänen taiteilijanimiään olivat Hàn Mạc Tử, Lệ Thanh ja Phong Trần.


title: Hàn Mặc Tử

text: Hän oli lähtöisin köyhästä perheestä. Hänen isänsä kuoli hänen ollessaan nuori. Hän osoitti taiteellista lahjakkuutta jo hyvin nuorena. Hän ammensi vaikutteita Phan Bội Châulta, jonka oli tavannut. Hàn Mặc Tử menehtyi vain 28 vuoden ikäisenä lepraan.


title: Hàn Mặc Tử

text: Hänen romanttiset suhteensa monien naisten kanssa heijastuvat hänen runoudessaan – muutamia naisista hän oli tavannut, osan kanssa ollut kirjeenvaihdossa, mutta jotkut tunsi vain nimeltä.


title: Hàn Mặc Tử

text: Kotimaassaan hänen monet romanttiset runonsa ovat yhä suosittuja, ja häntä pidetään romanttisuuden esikuvana. Monista hänen runoistaan on romanttisuutensa vuoksi tehty lauluja, monia myös käytetään kouluopetuksessa.


title: Älä katso

text: Ohjelmassa vierailevat taikurit ja muut taiturit tekivät erikoislaatuisia temppuja.


title: Älä katso

text: Ohjelmaa juonsi Teemu Virtanen. Joka jaksossa oli mukana julkkisvieras, joka juonsi Virtasen kanssa kyseisen jakson.


title: Älä katso

text: Ohjelmasta esitettiin kesällä myös oma versio nimeltä Katso pois. Tätä versiota kuvattiin Särkänniemessä.


title: Älä katso

text: Ohjelmaa alettiin näyttää uusintana syksyllä 2008.


title: Karmann

text: Karmann on saksalainen itsenäinen autonvalmistaja. Sen pääkonttori ja tehdas sijaitsevat Osnabrückissa. Vuonna 2007 Karmannilla oli maailmanlaajuisesti 2 700 työntekijää. Saksan lisäksi toimintaa oli Plymouthissa Yhdysvalloissa, Cuautlancingossa Meksikossa, Vendas Novasissa Portugalissa, Zarynissa ja Chorzowissa Puolassa, Jokohamassa Japanissa ja Sunderlandissa Englannissa. Vuotuinen liikevaihto oli vuonna 2007 1,5 miljardia euroa. Oman autosuunnittelun ja valmistuksen lisäksi se on tehnyt varusteita ja kangaskattoja avoautoihin muille automerkeille. Vuodesta 1949 lähtien Karmann on valmistanut kolme miljoonaa autoa.


title: Karmann

text: Suomalainen Valmet Automotive osti Karmannin kattoliiketoiminnan vuonna 2010.


title: Liminganportti

text: Liminganportti on Limingan Kedonperällä valtatie 8:n välittömässä läheisyydesä sijaitseva liikekeskus. Se sijaitsee Haaransillan kiertoliittymästä noin kilometri Kokkolaan päin. Limingan kirkonkylältä matkaa on noin kaksi kilometriä ja Oulusta noin 25 kilometriä. Pinta-alaa alueella on 11 hehtaaria ja rakennusoikeutta yli 20 000 neliömetriä.


title: Liminganportti

text: Liikekeskus avattiin 20. marraskuuta 2008 ja se oli K-ryhmän ensimmäinen Motorest-liikenneasema. Samalla se toimi pilottihankeena, jolla K-ryhmä kehitti S-ryhmän ABC-asemien tapaista liikekeskusta. Parkkipaikkoja on noin 150.


title: Liminganportti

text: Heinäkuussa 2010 valmistui Liminganportin (Kurkitien) ja valtatie 8:n risteykseen liikennevalot.


title: Liminganportti

text: Liikekeskuksessa on Motorest-liikennemyymälä ja huoltoasemapalvelut, noin tuhannen neliön kokoinen K-supermarket ja Ravintola Liminganportti. Kesäkuun 2009 alussa avattiin noin 150 neliön kokoinen Alkon myymälä. Vuonna 2012 avattiin Hesburger-ketjun ravintola.


title: Dryococelus australis

text: Dryococelus australis on sauvasirkkalaji, jonka luultiin kuolleen sukupuuttoon 1930-luvulla. Lajista tehtiin kuitenkin uusia havaintoja vuonna 2001. Laji on kuollut sukupuuttoon tavanomaisimmalla elinalueellaan Lord Howen saarella, ja sitä kutsutaan myös maailman harvinaisimmaksi hyönteiseksi. Lajin elossa oleva kanta koostuu Ball's Pyramid-kalliomuodostumalla elävästä 30 yksilöstä.


title: Dryococelus australis

text: Aikuinen "Dryococelus australis"-sauvasirkka voi olla jopa 15 cm pitkä ja painaa 25 grammaa. Naaraat ovat uroksia kookkaampia. Hyönteiset ovat pitkänomaisia ja niillä on vahvat jalat. Toisin kuin useimmilla sauvasirkoilla lajilla ei ole siipiä, mutta ne pystyvät juoksemaan nopeasti.


title: Dryococelus australis

text: Eläinten käyttäytyminen on hyvin poikkeuksellista hyönteismaailmassa. Naaraat ja urokset muodostavat siteen ja urokset seuraavat naaraita ja muokkaavat omaa käyttäytymistään naaraan mukaan. Yöllä naaras ja uros nukkuvat yhdessä.


title: Fonzie

text: Arthur Herbert "Fonzie" Fonzarelli, ""The Fonz"", oli Henry Winklerin 1974–1984 esittämä roolihahmo yhdysvaltalaisessa tilannekomediasarjassa "Onnen päivät".


title: Fonzie

text: Yksinhuoltajaäitinsä kasvattama Fonzie oli koulunsa kesken jättänyt automekaanikko ja moottoripyöräjengiläinen, jonka katu-uskottavuudessa oli paatoksessaan humoristisia piirteitä. Sarjassa hyödynnettiin työläistaustaisen Fonzien ja keskiluokkaisen Cunninghamien perheen välisiä eroja, ja 1950-luvun ajankuvassa Fonzie nähtiin nahkatakkiin puettuna yhteiskunnan tukipylväiden vastaisena kapinallisena.


title: Fonzie

text: Italialaisamerikkalaisen Fonzien henkilöhahmo oli alun perin vähäpätöinen sivurooli, mutta ennen pitkää Fonziesta tuli pääroolihahmo, jonka näkyvyys kasvoi entisestään Richie Cunninghamia esittäneen Ron Howardin jätettyä sarjan 1980. Samalla Fonziesta tuli säyseämpi ja kapinahenki vaihtui sovinnaisempaan elämäntyyliin Milwaukeen omintakeisena valopilkkuna.


title: Fonzie

text: Fonziella oli sarjassa useita jaksosta toiseen toistuvia maneereja, kuten näkyvät eleet ja huudahdukset, joilla hän varasti Arnold'sin hampurilaisbaariin tai high schoolin pihalle kokoontuneen nuorisojoukon huomion. Yksi Fonzien klišeistä oli käynnistää baarin jukebox maagisella kädeniskulla käyttämättä tavanomaisempaa kolikkoa. Valot hän sai syttymään pelkällä kahden sormen napsautuksella. Kun hän oli kadulla Richie Cunninghamin (Ron Howard) kanssa, hän löi rakennuksen seinää ja koko rakennus sammui.